title: Sevastopol (1895)

text: Helmikuun alussa 1904 keisarillisen Japanin laivasto teki yllätyshyökkäykseen Port Arthuriin, jolloin "Sevastopoliin" osui yksi joko kuuden tai kahdeksan tuuman kranaatti haavoittaen kahta miehistönjäsentä. Alus avasi tulen saamatta osumia hyökkääjiin. "Peresvet" törmäsi 26. maaliskuuta 1904 aluksen perään vaurioittaen potkureita. Laivaston yrittäessä 23. kesäkuuta ulosmurtautumista alus osui miinaan, jolloin yksitoista miehistönjäsentä sai surmansa ja alus sai suuren vuodon. Se kykeni jatkamaan matkaansa satamaan. Aluksen korjaaminen kesti kuusi viikkoa, jonka aikana syttyi kahden miehistönjäsenen hengen ja 28 loukkaantuneen vaatinut tulipalo.


title: Sevastopol (1895)

text: Japanin 3. armeijan hyökättyä 9. elokuuta ulkovarustuksia vastaan. Laivasto pyrki murtmaan saartorenkaan, jonka seurauksena käytiin Keltaisenmeren taistelu. Taistelussa "Sevastopoliin" osui useita kranaatteja. Taistelun jälkeen alus palasi laivaston mukana Port Arthuriin, jossa se osallistui tykistöllään Port Arthuria piirittäneiden japanilaisjoukkojen torjuntaan.


title: Sevastopol (1895)

text: Keisarillisen Japanin laivasto teki 18. joulukuuta torpedohyökkäyksen satamaan, jolloin "Sevastopoliin" osui neljä torpedoa. Kolme räjähti torpedoverkossa ja neljäs propelleissa. Vaurioituneenakin alus upotti kaksi hyökkääjistä ja vaurioitti kuutta muuta. Alusta vastaan lähetetty japanilaisristeilijä tuhoutui osuttuaan miinaan sataman suulla.


title: Sevastopol (1895)

text: Port Arthurin antautuessa alus upotettiin toisen puolen pohjaluukut avaamalla viidenkymmenenviiden metrin syvyyteen. Aluksenpäällikkö von Essen palkittiin aluksen upottamisesta Pyhän Yrjön ristillä. "Sevastopol" oli ainoa satamaan upotetuista taistelulaivoista, jota japanilaiset eivät nostaneet ja liittäneet laivastoonsa.


title: Admiral Ušakov -luokka

text: Admiral Ušakov -luokka oli Venäjän keisarikunnan laivaston kolmen aluksen muodostama rannikkopanssarilaivaluokka. Luokan alukset valmistettiin vuosina 1892-1899 Itämeren alueen telakoilla ja viimeinen niistä oli palveluksessa aina vuoteen 1928 saakka.


title: Pueblo de Taos

text: Pueblo de Taos on New Mexicossa sijaitseva pueblo-kylä, joka rakennettiin noin vuonna 1400. Historiallinen pueblo on rakennettu kokonaan savitiilestä, ja se on muodostunut kahdesta rakennusryhmästä. Pueblo de Taos kuuluu Unescon maailmanperintöluetteloon.


title: Pueblo de Taos

text: Taosin ympäristön arkeologisten jäänteiden perusteella alueella on ollut asutusta noin vuodesta 900. Ensimmäinen pueblo-kylä rakennettiin alueelle kuitenkin vasta 1325. Alkuperäinen kylä sijaitsee itään nykyisestä kylästä, joka rakennettiin noin vuonna 1400. Syytä kyläläisten muuttoon ei tiedetä.


title: Pueblo de Taos

text: Pueblo de Taos oli pitkään alkuperäisasukkaiden välisen kaupan solmukohtana. Sen kautta Rio Granden varren asukkaat kävivät kauppaa koillisessa asuvien tasankointiaanien kanssa. Taosin pueblossa oli joka syksy markkinat sadonkorjuun jälkeen. Ne tekivät vaikutuksen myös ensimmäisiin alueella vierailleisiin espanjalaisiin. Ensimmäiset espanjalaiset vierailivat pueblossa vuonna 1540. Vierailijat kuuluivat Francisco Vásquez de Coronadon retkikuntaan, joka pysyhtyi useissa New Mexicon puebloissa etsiessään seitsemää kultaista kaupunki.


title: Pueblo de Taos

text: Pueblo de Taosin arkkitehtuuri sai ensimmäiset espanjalaisvaikutteensa 1598, kun kuvernööri Juan de Oñaten määräyksestä Francisco de Zamora tuli sinne perustamaan lähetysasemaa. Pueblon ensimmäinen katolinen kirkko, San Geronimo de Taos valmistui noin vuonna 1620. Aikalaisraporttien mukaan Taosin alkuperäiset asukkaat vastustivat kirkon rakentamista ja katolista uskoa. New Mexicon alueella ristiriidat espanjalaisten ja alkuperäisasukkaiden välillä alkoivat kärjistyä 1600-luvulla, eikä Taosin pueblo ollut tästä poikkeuksena. Vuoteen 1660 mennessä pueblossa oli tapettu paikallinen pappi ja kirkko tuhottu. Vain muutama vuosi kirkon jälleenrakentamisen jälkeen alkoi 1680 suuri pueblokapina, jonka aikana San Geronimon kirkko tuhottiin jälleen ja kaksi pappia tapettiin.


title: Pueblo de Taos

text: San Geronimon kirkko rakennettiin kolmannen kerran 1800-luvun alkuun mennessä. Tuona aikana myös espanjalaisten ja paikallisten suhteet olivat suhteellisen hyvät, sillä he joutuivat hetken taistelemaan yhdessä alueelle tunkeutuvia uteja ja comancheja vastaan. New Mexicosta tuli Yhdysvaltain territorio 1847. Tämän jälkeen meksikolaiset ja intiaanit, jotka eivät halunneet liittyä Yhdysvaltoihin, aloittivat Taos-kapina, jota johtivat meksikolainen Pablo Montoya ja Pueblo de Taosin johtaja Tomasito. Kapinoitsijat onnistuivat tappamaan muun muassa New Mexicon kuvernöörin Charles Bentin, mutta kapina kukistettiin lopulta Pueblo de Taosin piirityksen jälkeen. Kapinoitsijat pakenivat San Geronimon kirkkoon, jota yhdysvaltalaiset joukot pommittivat. Pommituksissa kuoli osa kapinoitsijoista ja kirkko tuhoutui jälleen. Uusi kirkko rakennettiin noin vuonna 1850 uuteen paikkaan.


title: Pueblo de Taos

text: Taosin pueblon kulttuuri on hiljalleen muuttunut Yhdysvaltoihin liittymisen jälkeen, ja esimerkiksi sen asukkaista suurin osa asuu nykyään alkuperäisten muurien ulkopuolella. Taosin pueblon pyhä kohde Blue Lake siirtyi liittovaltion kansallismetsään 1906. Se palautettiin puebloille vuonna 1970.


title: Pueblo de Taos

text: Pueblo de Taosin rakennukset on rakennettu kokonaan savitiilestä, ja ne ovat monikerroksisia. Historiallinen pueblo koostuu kahdesta rakennusryhmästä. Asuinrakennusten lisäksi puebloon kuuluu useita pyöreitä "kivoja", ympäröivä puolustusmuuri, alkuperäisen pueblon rauniot ja seremoniallinen juoksurata. Alkuperäisestä San Geronimo de Taosin kirkosta on jäljellä kellotorni ja rauniot. Savitiilirakennukset rapataan edelleen vuosittain. Puebloa hallinoiva heimoneuvosto ei salli historialliselle alueelle juoksevaa vettä tai sähköä.


title: Kaj Blomqvist

text: Kaj Blomqvist (s. 1939) on suomalainen muotoilija, joka on suunnitellut muun muassa lasi- ja hopeaesineitä. Blomqvist on toiminut muotoilijana muun muassa Kumelan lasitehtaalla. Inspiraationa hänellä oli muun muassa Suomen puhdas luonto, erityisesti Etelä-Suomen saariston karut kalliomaisemat, sekä muu saariston luonto. Harvinaisemmat valupronssityöt, joita on valmistettu käsityönä pieniä sarjoja, ovat keräilijöiden keskuudessa Kaj Blomqvistin töistä tavoitelluimpia harvinaisuutensa vuoksi. Muun muassa Lohjan Pyhän Laurin kirkossa on tällainen suuri valupronssimalja kastemaljana.


title: Kaj Blomqvist

text: Blomqvist on myös suunnitellut hopeaesineitä Kultakeskukselle.


title: Noemi Zbären

text: Noemi Zbären (s. 12. maaliskuuta 1994 Langnau im Emmental) on sveitsiläinen yleisurheilija, joka kilpailee 100 metrin aitajuoksussa.


title: Noemi Zbären

text: Alle 18-vuotiaiden MM-kilpailuissa 2011 Zbären saavutti hopeaa. Alle 20-vuotiaiden MM-kilpailuissa 2012 hän saavutti niin ikään hopeaa juostuaan ajan 13,42 sekuntia. Lontoon olympialaisissa 2012 Zbären jäi alkueriin ajalla 13,33.


title: Noemi Zbären

text: Zbären voitti alle 20-vuotiaiden Euroopan-mestaruuden Rietissä 2013 ajalla 13,17. Moskovan MM-kilpailuissa 2013 hän karsiutui alkuerissä. Hän karsiutui välierissä 100 metrin aitajuoksussa Zürichin EM-kilpailuissa 2014 ja 60 metrin aitajuoksussa Prahan sisäratojen EM-kilpailuissa 2015.


title: Noemi Zbären

text: Zbären voitti alle 23-vuotiaiden Euroopan-mestaruuden Tallinnassa 2015 ennätyksellään 12,71. Lisäksi hän kuului pronssia saaneeseen Sveitsin joukkueeseen 4 × 100 metrin viestissä. Pekingin MM-kilpailuissa 2015 hän sijoittui 100 metrin aitajuoksussa kuudenneksi ajalla 12,95.


title: Noemi Zbären

text: 60 metrin aidat hän on juossut aikaan 8,11 sekuntia Prahassa maaliskuussa 2015.


title: Oulun Rotuaarin Pallo

text: Oulun Rotuaarin Pallo (lyh. ORPa) on vuonna 2004 perustettu oululainen urheiluseura, jolla on toimintaa jalkapallossa ja jääkiekossa. Seura perustettiin nimellä Oulun Palloseura Juniorit, mutta siirtyi nykyisen nimen käyttämiseen vuonna 2013.


title: Oulun Rotuaarin Pallo

text:
Seuran miesten jalkapallojoukkue nousi Suomen kolmanneksi korkeimmalle sarjatasolle Kakkoseen kaudeksi 2013. Joukkue sijoittui kaudella 2012 Pohjois-Suomen Kolmosessa toiseksi Tervareiden jälkeen ja sai paikan Kakkoseen täydennysmenettelyn kautta FC Santa Clausin tehtyä konkurssin.
Vuosina 2009–2013 seuralla oli myös nyrkkeilyjaosto.


title: Mapusaurus

text: Mapusaurus (nimen merkitys: ”maalisko”) on sukupuuttoon kuollut suurikokoinen karnosaurisuku, joka eli myöhäisliitukaudella noin 97–93,5 miljoonaa vuotta sitten Etelä-Amerikassa. Se kuului Carcharodontosauridae-heimoon ja oli läheistä sukua "Giganotosaurukselle". "Mapusaurus" oli yksi suurimmista petodinosauruksista.


title: Mapusaurus

text: "Mapusaurus" nimettiin Rose Letwinin mukaan, joka sponsoroi fossiilien etsimisretkeä, jolla "Mapusaurus roseae" löydettiin. "Mapusaurus" oli noin 10,2 metriä pitkä, 3–4 metriä korkea ja noin kolmen tonnin painoinen. Se oli lihansyöjä. "Mapusauruksen" eturaajat olivat yhtä pienet kuin "Tyrannosaurus rexillä", ja ne olivat hyödyttömiä. "Mapusaurus" saattoi saalistaa pienissä ryhmissä kuten leijonat. Ruokalistalla olivat erilaiset sauropodit, kuten "Saltasaurus" ja "Argentinosaurus".


title: Ditsosilpiini

text: Ditsosilpiini tai MK801 on dissosiatiivinen anestesialääke ja gluatamaattireseptoreiden agonisti. Sitä käytetään useimmin eläinlääketieteessä nukutuslääkkeenä, ja koska se voi aiheuttaa epämiellyttäviä haittavaikutuksia, sitä ei juuri käytetä ihmisiin. Pitkäaikainen käyttö on myös aiheuttanut laboratoriokokeissa rotilla Olneyn leesioita aivoissa.


title: Ditsosilpiini

text: Ditsosilpiini on dissosiatiivi, ja sen tavallinen annostus on 50-100 mikrogrammaa, ja yliannostusriski on suuri. Monet sitä käyttäneet ovat kuvanneet vaikutuksia epämiellyttäviksi ja voimakkaiksi verrattuna muihin dissosiatiiveihin, kuten esimerkiksi PCP:hen tai ketamiiniin.


title: Ditsosilpiini

text: Ditsosilpiini vaikuttaa myös huomattavasti pidemmän aikaa verrattuna muihin dissosiatiiveihin.


title: Silosimput

text: Silosimput (Anoplopomatidae) on simppukaloihin kuuluva kalaheimo, joka esiintyy Tyynenmeren pohjoisosissa.


title: Silosimput

text: Silosimppujen heimossa on nykyisin vain kaksi lajia, jotka kuuluvat eri sukuihin: silosimppu ("Anoplopoma fimbria") ja isosilosimppu ("Erilepis zonifer"). Ne ovat litteähköjä ja pitkänomaisia kaloja. Isosilosimppu voi kasvaa 180 cm pitkäksi ja silosimppukin metrin mittaan. Silosimppulajien päässä ei ole monille muille simppukalaheimoille tyypillisiä piikkejä. Tyypillisiä piirteitä ovat kaksi selkäevää, pienet suomut ja hampaat. Silosimpuilla ei ole uimarakkoa. Fossiiliaineistossa varhaisimmat silosimppujen heimoon luetut kalat on ajoitettu mioseenikaudelle.


title: Silosimput

text: Silosimppulajeja tavataan Tyynenmeren pohjoisosista alueelta, joka ulottuu Japanista Beringinmeren kautta Alaskaan ja etelään Kaliforniaan asti. Ne elävät tyypillisesti lähellä mutapohjaa. Silosimppuejn ravintoa ovat äyriäiset, mustekalat, kalat ja madot. Silosimppulajit ovat taloudellisestikin merkittäviä ruokakaloja ja niitä myydään erityisesti savustettuna.


title: Vindelnin kirkko

text: Vindelnin kirkko () on Ruotsissa Vindelnin kunnassa sijaitseva kirkkorakennus. Sen rakentaminen aloitettiin vuonna 1901 ja kirkko vihittiin käyttöön Lucian päivänä 1903. Suunnitelmat teki Uumajan kaupunginarkkitehti Fredrik Olaus Lindström uusgoottilaiseen tyyliin. Kirkon sokkeli on graniittia ja seinät punaista tiiltä, mutta katto tehtiin kustannussyistä puusta.


title: Hotline Miami

text: Hotline Miami on Dennaton Gamesin kehittämä ylhäältä päin kuvattu 2D-toimintapeli, jonka Devolver Digital julkaisi Microsoft Windowsille lokakuussa 2012. Dennaton Gamesin muodostavat Jonatan Söderström ja Dennis Wedin. Peli yhdistelee hiiviskelyä, äärimmäistä väkivaltaa ja surrealistista tarinankerrontaa 1980-luvun kulttuurista vaikutteita saaneeseen ääniraitaan ja visuaaliseen ilmeeseen. Kehittäjät ovat maininneet suureksi inspiraation lähteeksi Nicolas Winding Refnin neo-noir-rikoselokuvan "Drive", ohjaajaa kiitetään lopputeksteissä.


title: Hotline Miami

text: "Hotline Miami" jakaantuu kappaleisiin, jotka puolestaan jakaantuvat tasoihin. Jokaisen kappaleen alussa nimetön päähahmo herää asunnossaan ja kuuntelee puhelinvastaajaansa tulleen kryptisen viestin. Viesteissä hänelle annetaan tehtäväksi jokin mielivaltainen askare tietyssä paikassa; viestit ovat metaforia sille, että pelaajan tulee tappaa jokainen kohteessa oleva henkilö. Ennen tehtävän aloittamista pelaaja valitsee puettavaksi yhden eläinnaamarin, joista jokainen antaa jonkin edun tai rajoitteen pelaamiseen. Jokaisessa tehtävässä pelaaja kulkee rakennuksessa tavoitteenaan tappaa jokainen paikalla oleva henkilö. Toisinaan pelaajan täytyy myös kohdata erillinen loppuvastus tai löytää avaimia tai muita tärkeitä esineitä tason läpäisemiseksi. Pelaajalla on saatavilla laaja valikoima erilaisia tuli- ja lähitaisteluaseita. Tehtävät voi pelata läpi taktisesti hiiviskellen tai voimalla rynnien. Pelaajan hahmo ei kuitenkaan ole vihollisia vahvempi, joten yksikin virhe on yleensä kuolettava. Vihollisten tekoäly vaihtelee: toisinaan viholliset liikkuvat arvaamattomasti, jolloin pelaajan on vaikea suunnitella reittiään. Pelaaja voi kuitenkin aloittaa tason välittömästi uudelleen kuoltuaan, mikä mahdollistaa pelistrategian nopean hiomisen. Peli arvioi pelaajan suoritusta jokaisen kappaleen lopussa ja antaa pisteitä, jotka avaavat uusia aseita, ja jos tulos on hyvä, myös uusia naamareita.


title: Hotline Miami

text: "Hotline Miami" sai myönteisen vastaanoton kriitikoilta. GameRankingsin laskema arvostelujen keskiarvo pelille on 85,18 % ja MetaCriticin laskema painotettu keskiarvo 86/100.


title: Hotline Miami

text:
Pelin jatko-osa on nimeltään "Hotline Miami 2: Wrong Number", ja se julkaistiin 10. maaliskuuta 2015. Dennis Wedin, joka on toinen pelin kehittäjistä, on sanonut, että kyseessä on sarjan viimeinen peli.
Jatko-osa sisältää myös fanien toivoman kenttäeditorin.


title: You Will Meet a Tall Dark Stranger

text: You Will Meet a Tall Dark Stranger on vuonna 2010 ensi-iltansa saanut Woody Allenin ohjaama ja käsikirjoittama elokuva. Elokuva sai ensi-iltansa Cannesin elokuvajuhlilla vuonna 2010.


title: Sisoi Veliki

text: Sisoi Veliki () oli syyskuussa 1896 valmistunut ja 18. lokakuuta palvelukseen otettu Venäjän keisarikunnan laivaston pre-dreadnought-taistelulaiva. Alus upposi Tsushiman meritaistelussa 28. toukokuuta 1905.


title: Sisoi Veliki

text: Alus tilattiin Amiraliteetin uudelta telakalta Pietarista ja sen köli laskettiin 7. elokuuta 1891. Alus laskettiin vesille 2. kesäkuuta 1894 ja se valmistui syyskuussa 1896. Alus otettiin palvelukseen kuukautta myöhemmin 18. lokakuuta.


title: Sisoi Veliki

text:
Välittömästi palvelukseenoton jälkeen alus määrättiin Välimeren laivueeseen, joka osallistui vuoden 1896 Kreetan piiritykseen. Yksintehty neitsytmatka ilmitoi useita vikoja aluksella. Puutteellinen peräsinhuoneen ilmastointi oli niin vaikea, että aluksen päällikkö osti omilla varoillaan ensimmäisestä satamasta tuulettimia.
Alus upposi Tsushiman taistelun jälkeen japanilaisten yrittäessä hinata antautunutta alusta satamaan.


title: Pierre Waldeck-Rousseau

text: Pierre Marie René Ernest Waldeck-Rousseau (2. joulukuuta 1846 Nantes – 10. elokuuta 1904 Corbeil) oli ranskalainen poliitikko, joka toimi Ranskan pääministerinä vuosina 1899–1902.


title: Pierre Waldeck-Rousseau

text: Pierre Waldeck-Rousseaun isä René Waldeck-Rousseau oli ollut vuonna 1848 kansalliskokousedustajana ja toimi myöhemmin Nantesin pormestarina. Waldeck-Rousseau oli alkujaan lahjakkaana ja konservatiivisena pidetty lakimies. Hän järjesti vuonna 1870 paikallisen puolustuksen Saint-Nazairessa, jossa oli juuri aloittanut asianajajana. Vuodesta 1873 hän harjoitti ammattian Rennesissä ja vuodesta 1886 Pariisissa. Waldeck-Rousseau valittiin Ranskan edustajainkamariin vuonna 1879 ja kaksi vuotta myöhemmin hänestä tuli sisäministeri Leon Gambettan hallitukseen. Waldeck-Rousseau oli sisäministeri myös Jules Ferryn hallituksessa 1883–1885. Hänen tuellaan säädettiin 1884 nimellä "Loi Waldeck-Rousseau" tunnettu laki, joka laillisti ammattiliittojen toiminnan tietyin rajoituksin. Hän vetäytyi vuonna 1889 politiikasta omistautuakseen asianajajan uralleen. Hän muun muassa puolusti taitavasti Ferdinand de Lessepsiä ja Gustave Eiffeliä vuonna 1893 Panama-skandaaliin liittyneessä lahjusoikeudenkäynnissä.


title: Pierre Waldeck-Rousseau

text: Waldeck-Rousseau palasi politiikkaan vuonna 1894, jolloin hänet valittiin senaattiin. Hän oli yksi vuoden 1895 presidentinvaalin ehdokkaista, mutta vetäytyi toisella äänestyskierroksella Félix Fauren hyväksi. Waldeck-Rousseau kohosi pääministeriksi kesäkuussa 1899 Dreyfus-kiistan velloessa pahimmillaan. Poliittisen kuohunnan keskellä häntä pyydettiin muodostamaan ”tasavallan puolustuksen” hallitus, joka koostui pääasiassa Alfred Dreyfusia tukeneista maltillisista tasavaltalaisista. Koalitiohallituksessa oli mukana myös Ranskan ensimmäinen sosialistinen ministeri, Alexandre Millerand. Samaan aikaan sotaministerinä toimi vasemmiston kammoama kenraali Gaston de Galliffet.


title: Pierre Waldeck-Rousseau

text: Kun sotaoikeus totesi syyskuussa 1899 toistamiseen Dreyfusin syylliseksi maanpetokseen kyseenalaisin perustein, hallitus painosti presidenttiä armahtamaan tämän. Waldeck-Rousseaun hallituksen muista saavutuksista merkittävin oli vuoden 1901 yhdistyslaki, joka kumosi kaikki yhdistymisvapauden rajoitukset laillisiin päämääriin tähdänneiltä järjestöiltä. Eräät uskonnolliset yhteisöt jätettiin näiden oikeuksien ulkopuolelle, koska niiden katsottiin olevan ulkomailta käsin johdettuja. Waldeck-Rousseau vastusti kuitenkin seuraajansa Émile Combesin tiukkaa laintulkintaa, joka johti tuhansien katolisten koulujen sulkemiseen. Lisäksi Waldeck-Rousseaun pääministerikaudella Ranskan armeijaa puhdistettiin epäluotettavina pidetyistä upseereista ja monarkistien toimintaa rajoitettiin. Vuoden 1900 maailmannäyttely Pariisissa toi paljon myönteistä julkisuutta. Waldeck-Rousseau erosi terveyssyistä pääministerin tehtävistä kesäkuussa 1902. Hän kuoli kaksi vuotta myöhemmin maksasyöpään.


title: Ruskonarsku

text: Ruskonarsku ("Netta erythrophthalma") on sorsalintu.


title: Ruskonarsku

text: Ruskonarskuja elää Etelä-Amerikassa ja Afrikassa. Laji on luokiteltu elinvoimaiseksi, mutta kannankehitys on laskeva.


title: Ruskonarsku

text: Ruskonarskut elävät enimmäkseen tyynissä makean veden ympäristöissä, joissa on runsaasti vedenalaista kasvillisuutta. Yleensä laji välttää jokia, sameita vesiä, matalia, tilapäisiä lampia sekä tulva-alueita.


title: Ruskonarsku

text: Ruskonarsku käyttää ravinnokseen pääasiassa kasvinosia, mutta myös eläinperäistä ravintoa. Laji syö erityisesti siemeniä, mutta myös juuria ja muita vesikasvien osia sekä vedessä eläviä selkärangattomia.


title: Ruskonarsku

text: Maljamainen pesä rakennetaan kasvinosista ja se sijaitsee vedessä, rantapenkereellä tai vähän matkan päässä vedestä heinien seassa. Pesien on joskus raportoitu sijainneen myös patoseinämissä, vanhoissa muurahaiskarhun koloissa tai muiden vesilintujen vanhoissa pesissä.


title: Mesonychia

text: Mesonykit ("Mesonychia") on sukupuuttoon kuollut nisäkkäiden lahko.


title: Mesonychia

text: Mesonykit kehittyivät pian liitukauden massasukupuuton jälkeen,noin 64 miljoonaa vuotta sitten ja olivatkin sen ajan ainoita suuria petoja. Myöhäisemmällä paleoseenillä oli kehittynyt uusia maapetoja. Niitä olivat jättimäiset linnut (kuten Gastornis) sekä kreodontit (esim. "Hyaenodon"). Myöhemmin ilmestyivät vielä varsinaiset petoeläimet ("Carnivora") (esim. "Amphicyon"). Mesonykit joutuivat kilpailemaan niiden kanssa. Ne alkoivat vähentyä eoseenikauden lopulla ja hävisivät oligoseenin alussa noin 30 miljoonaa vuotta sitten.


title: Mesonychia

text: Mesonykit olivat peräisin Aasiasta ja levittäytyivät Pohjois-Amerikaan ja Eurooppaan noin 50 miljoonaa vuotta sitten.


title: Mesonychia

text: Kaikki mesonykit olivat petoja.


title: Mesonychia

text: Mesonykit olivat aluksi pieniä, mutta muutamassa kymmenessä miljoonassa vuodessa niistä kasvoi "Andrewsarchuksen" kaltaisia, 5,5 metrin pituisia petoja.


title: Mesonychia

text: Jotkut tutkijat uskovat mesonykien olevan valaiden kantamuotoja tai läheisiä sukulaisia esimerkiksi niiden leukarakenteen yhtäläisyyksistä..


title: Édouard Herriot

text: Édouard Herriot (5. heinäkuuta 1872 Troyes – 26. maaliskuuta 1957 Lyon) oli ranskalainen poliitikko, joka johti vuosien ajan Radikaalipuoluetta ja toimi Ranskan pääministerinä kolmesti: vuosina 1924–1925, 1926 ja 1932.


title: Édouard Herriot

text: Herriot oli upseerin poika ja hän valmistui École Normale Supérieure -korkeakoulusta vuonna 1894. Hän toimi aluksi lyseonopettajana Nantesissa ja Lyonissa ja saavutti mainetta kirjallisuudentutkijana. Hän tutki muun muassa historiallisia kirjeitä. Herriot valittiin Lyonin kaupunginvaltuustoon vuonna 1904 ja seuraavana vuonna kaupungin pormestariksi. Hän toimi sen jälkeen Lyonin pormestarina muun uransa ohessa kuolemaansa asti, lukuun ottamatta toisen maailmansodan aiheuttamaa muutaman vuoden katkosta. Menestys pormestarina toi hänelle suuren paikallisen arvostuksen. Herriot valittiin vuonna 1910 Rhônen departementin yleisneuvostoon ja 1912 paikalliseen senaattiin.


title: Édouard Herriot

text: Radikaalipuoluetta koko uransa ajan edustanut Herriot toimi ministerinä yhdeksässä hallituksessa, ensi kerran Aristide Briandin hallituksessa joulukuusta 1916 maaliskuuhun 1917. Tultuaan vuonna 1919 valituksi edustajainkamariin hän kohosi pian puolueensa johtohahmoksi. Ensimmäistä maailmansotaa seuranneet vuodet olivat Ranskassa oikeiston vallan aikaa ja Herriot toimi oppositiojohtajana. Hänen johtamansa radikaalien ja sosialistien yhteinen Cartel des Gauches -vasemmistoliittouma saavutti voitin toukokuun 1924 parlamenttivaaleissa. Painostettuaan oikeistoa tukeneen presidentti Alexandre Millerandin eroamaan Herriot kohosi kesäkuussa pää- ja ulkoministeriksi. Herriotin ensimmäinen hallitus hyväksyi Dawesin suunnitelman ja lopetti Ruhrin alueen miehityksen Saksassa. Hallitus kaatui huhtikuussa 1925 talousvaikeuksiin. Herriotin toinen hallitus kesäkuussa 1926 kesti vain kolme päivää, minkä jälkeen hän toimi 1926–1928 opetusministerinä Raymond Poincarén hallituksessa.


title: Édouard Herriot

text: Herriot oli kolmannen kerran pääministerinä kesäkuusta joulukuuhun 1932. Lisäksi hän oli varapääministerinä Gaston Doumerguen ja Pierre-Étienne Flandinin hallituksissa 1934–1935. Hän toimi edustajainkamarin puhemiehenä 1936–1940. Parlamentin luovuttaessa ylimmän vallan marsalkka Philippe Pétainille heinäkuussa 1940 Herriot pidättäytyi äänestämästä. Vichyn hallitus vangitsi hänet syksyllä 1942 sen jälkeen kun hän oli kritisoinut parlamentin pysyvien valiokuntien lakkauttamista. Hänet vietiin myöhemmin vankina Saksaan, josta neuvostojoukot vapauttivat hänet huhtikuussa 1945. Herriot palasi vielä sodan jälkeen aiempiin tehtäviinsä sekä Radikaalipuolueen puheenjohtajaksi. Hänet nimitettiin 1946 myös Ranskan akatemian jäseneksi. Vuosina 1947–1954 Herriot toimi neljännen tasavallan kansalliskokouksen puhemiehenä. Hän oli mukana myös Euroopan Neuvoston toiminnassa.


title: Apinankukat

text: Apinankukat ("Mimulus") on kasvisuku apinankukkakasvien ("Phrymaceae") heimossa. Aikaisemmin suku luokiteltiin osaksi naamakukkaiskasvien ("Scrophulariaceae") heimoa.


title: Apinankukat

text: Apinankukat ovat monivuotisia ruohoja. Niiden rönsyt ovat lehdelliset, lehdet ovat vastakkain. Suvun kasveilla on suuret, silmiinpistävän värikkäät kukat, jotka ovat yksittäin lehtihangoissa tai harsuina latvakukintoina.


title: Apinankukat

text: Eri apinankukkalajeja on ainakin 150. Suvun kasvit ovat pääosin kotoisin Pohjois-Amerikan länsiosista. Euroopassa apinankukkia ei tavata alkuperäislajeina, mutta jotkut lajeista ovat levinneet maanosaan tulokkaina. Joissakin Euroopan maissa eräät apinankukkalajit on luokiteltu vaarallisiksi vieraslajeiksi.


title: Cundinamarca

text: Cundinamarca on yksi Kolumbian 32 departementista. Se sijaitsee maan keskiosassa, pääkaupunki Bogotán ympärillä. Bogotá on sen pääkaupunki, vaikka ei kuulu itse departementtiin. Vuonna 2011 departementissa oli 2 517 200 asukasta.


title: Cundinamarca

text: Cundinamarcassa on hedelmällinen maaperä ja sen eri osissa on vaihteleva ilmasto. Niinpä se on Kolumbian tärkeimpiä maanviljelyalueita. Siellä tuotetaan etenkin kukkia.


title: Nälkäpeli (elokuvasarja)

text: Nälkäpeli on sarja tieteiselokuvia, jotka perustuvat Suzanne Collinsin samannimiseen kirjasarjaan. Elokuvasarja koostuu neljästä elokuvasta, joiden pääosissa ovat Jennifer Lawrence, Josh Hutcherson ja Liam Hemsworth.


title: Nälkäpeli (elokuvasarja)

text: Suzanne Collinsin kirjasarjan ensimmäinen osa "Nälkäpeli" julkaistiin syyskuussa 2008. Pieni ja itsenäinen elokuvayhtiö Color Force osti oikeudet kirjasarjaan vuonna 2009. Lionsgate tuli mukaan, koska Color Force oli liian pieni julkaistaakseen elokuvaa itse. Lionsgate myös levitti elokuvat. Collins sai valmiiksi ensimmäisen elokuvan käsikirjoituksen samalla kun Gary Ross palkattiin ohjaajaksi syyskuussa 2010. Elokuvan päärooleja alettiin hakea vuoden 2011 alussa. Katniss Everdeenin näyttelijäksi kaavailtiin muun muassa Lyndsy Fonsecaa, Chloë Moretzia ja Emma Robertsia, mutta maaliskuussa 2011 Katnissin rooliin valittiin Jennifer Lawrence. Huhtikuussa valittiin Josh Hutcherson esittämään Peeta Mellarkia ja Liam Hemsworth Gale Hawthornea.


title: Nälkäpeli (elokuvasarja)

text: Ensimmäisen elokuvan jälkeen ohjaaja Gary Rossin tilalle tuli Francis Lawrence, joka palkkasi Simon Beaufoyn ja Michael Arndtin käsikirjoittamaan toisen elokuvan "Vihan liekit". Vuoden 2012 lopulla päätettiin, että viimeinen kirja "Matkijanärhi" jaettaisiin kahtia, kuten esimerkiksi "Twilight"- ja "Harry Potter" -elokuvasarjoissa oli tehty aiemmin. Lawrence ohjasi kaksi viimeistä elokuvaa ja Danny Strong käsikirjoitti ne yhdessä Peter Craigin kanssa.


title: Nälkäpeli (elokuvasarja)

text: Elokuvasarjan kuvaukset alkoivat 24. toukokuuta 2011 Pohjois-Carolinassa. Ensimmäisen elokuvan kuvaukset päättyivät 15. syyskuuta 2011. "Toisen" elokuvan kuvaukset alkoivat vuotta myöhemmin 10. syyskuuta 2012 ja se kuvattiin Atlantassa ja Havaijilla. Kahden viimeisen elokuvan kuvaukset alkoivat 23. syyskuuta 2013 Atlantassa.


title: Nälkäpeli (elokuvasarja)

text: Plutarch Heavensbeeta näyttelevä Philip Seymour Hoffman löydettiin kuolleena kotoaan New Yorkissa 2. helmikuuta 2014. Lionsgate julkaisi tiedotteen, jonka mukaan Hoffman oli kuvannut kaikki kohtauksensa elokuvasta "Matkijanärhi, osa 1" ja hänellä oli viikko jäljellä "osan 2" kuvauksista. Lionsgaten mukaan "osan 2" ensi-iltaa ei jouduta siirtämään, koska suurin osa Hoffmanin kohtauksista oli saatu kuvattua.


title: Viheltäjäsorsat

text:
Viheltäjäsorsat ("Dendrocygna") on sorsien heimoon kuuluva sorsalintusuku.
Viheltäjäsorsiin kuuluu BirdLife Suomen mukaan kahdeksan lajia.


title: Peugeot 204

text: Peugeot 204 on Peugeot’n valmistama henkilöauto. Malli oli ranskalaisen valmistajansa ensimmäinen etuvetoinen tuotantoauto. Saapuessaan automarkkinoille sitä pidettiin erittäin modernina, etuvetoisuuden ohella auto oli levyjarruin varusteltu. Lisäksi siinä oli pitkä akseliväli, mikä lisäsi auton tilojen käytettävyyttä ja antoi paremman ohjattavuuden. 1 130 kuutiosenttimetrin mittatilavuuden OHC-moottori oli 58 SAE-hevosvoiman tehoinen. Nelisylinterisen moottorin sijoitus oli edessä, ja poikittain kallistettuna.


title: Peugeot 204

text:
Edistyksellisessä automallissa oli omat haittapuolensakin. Peugeot 204:n hinta oli saapuessaan Suomen automarkkinoille monia muita vastaavia korkeampi: 11 000 Suomen markkaa. Vertailun vuoksi mainittakoon, että esimerkiksi kirjaviitelähteen samalla sivulla mainitut, japanilaiset Isuzu Bellett 1500 ja Datsun Bluebird 1300 maksoivat tuolloin vain 8 000 mk. Lisäksi auto oli herkkä ruostumaan, sen varustelutaso oli matalan puoleista ja sisätilojen lämmityslaitteen teho puutteellinen. Automalli oli tuotannossa vuosina 1965–1976.
Automallin edeltäjä oli Peugeot 203. Sen seuraajaksi tuli Peugeot 304.


title: Paul Reynaud

text: Paul Reynaud (15. lokakuuta 1878 Barcelonnette – 21. syyskuuta 1966 Pariisi) oli ranskalainen poliitikko, joka toimi Ranskan pääministerinä toisen maailmansodan aikana vuonna 1940. Hän edusti keskustaoikeistolaista Alliance démocratique -puoluetta.


title: Paul Reynaud

text: Reynaud oli koulutukseltaan lakimies ja palveli armeijassa ensimmäisen maailmansodan aikana. Hän oli edustajainkamarin jäsen vuosina 1919–1924 ja uudelleen vuodesta 1928. Vuosina 1930–1932 hän oli useassa lyhytikäisessä hallituksessa valtiovarain-, siirtomaa-asioiden sekä oikeusministerinä. Sen jälkeen Reynaud oli kuuden vuoden ajan sivussa hallituksista kannattaessaan lähes yksinään tiukkaa Saksan-vastaista politiikkaa ja sotilaallista varustautumista. Hän kannatti myös Charles De Gaullen ajatusta motorisoituun sodankäyntiin valmistautumisesta. Huhtikuussa 1938 oikeusministeriksi nimitetty Reynaud vastusti Britannian ja Ranskan myönnytyspolitiikkaa Saksan suhteen ja jopa erosi protestina omasta puoluestaan Münchenin konferenssin jälkeen. Toimiessaan valtiovarainministerinä marraskuusta 1938 maaliskuuhun 1940 Reynaud ajoi tiukkaa talouspolitiikkaa.


title: Paul Reynaud

text: Édouard Daladierin hallituksen kaaduttua Reynaudinsta tuli pääministeri 21. maaliskuuta 1940. Hän nimitti suosikkinsa De Gaullen sota-asioiden alivaltiosihteeriksi. Ranskan puolustuksen luhistuessa Reynaud kannatti vastarinnan jatkamista ja Ranskan pysymistä Britannian liittolaisena. Vahvistaakseen hallitustaan hän kutsui apulaispääministeriksi iäkkään sotamarsalkka Philippe Pétainin, joka neuvoi tekemään aselevon saksalaisten kanssa. Enemmistön ministereistä asettuttua samalle kannalle Reynaud erosi 16. kesäkuuta, sillä hän ei halunnut olla osallisena antautumisessa. Hänet vangittiin pian sen jälkeen ja hän pysyi vangittuna koko lopun sodan ajan.


title: Paul Reynaud

text: Sodan jälkeen Reynaud oli kansalliskokouksen jäsenenä 1946–1962 ja toimi lyhytaikaisesti ministerinä 1948 ja 1950. Hän yritti muodostaa toista hallitusta huonolla menestyksellä vuosina 1952 ja 1953. Reynaud oli myös viidennen tasavallan perustuslakia valmistelleen komitean puheenjohtajana.


title: Seehausen (Altmark)

text: Seehausen (Altmark) on kaupunki Stendalin piirikunnassa, Altmarkin alueella, Saksi-Anhaltin osavaltiossa, Saksassa. Kaupunki sijaitsee noin 30 km Stendalista pohjoiseen.


title: The Counselor

text: The Counselor on vuonna 2013 ensi-iltansa saanut trilleri, jonka on ohjannut Ridley Scott. Elokuvan pääosissa ovat Michael Fassbender, Brad Pitt, Cameron Diaz ja Penélope Cruz sekä Javier Bardem. Elokuva kertoo lakimiehestä, joka joutuu vaikeaan tilanteeseen jouduttuaan osalliseksi huumekauppaa.


title: The Counselor

text: Elokuvan ensi-ilta oli Yhdysvalloissa 25. lokakuuta 2013.


title: Jaroslav Rudiš

text: Jaroslav Rudiš (s. 8. kesäkuuta 1972 Turnov) on tšekkiläinen kirjailija. Hän on kirjoittanut romaaneja, novelleja, näytelmiä sekä sarjakuvakäsikirjoituksia.


title: Jaroslav Rudiš

text: Rudiš opiskeli Liberecissä, Prahassa, Zürichissä ja Berliinissä saksaa ja historiaa sekä kokeili useita ammatteja toimittajasta punkyhtyeen manageriksi ennen kuin ryhtyi täyspäiväiseksi kirjailijaksi. Hän asuu nykyään Prahassa.


title: Jaroslav Rudiš

text: Rudiš kävi Suomessa kesällä 2011 Lahden kansainvälisen kirjailijakokouksen vieraana.


title: Jaroslav Rudiš

text: Rudišin vuonna 2002 ilmestynyt osittain omaelämäkerrallinen esikoisromaani "Nebe pod Berlínem" (”Taivas Berliinin alla”, ei suomennettu) oli menestys, ja Rudiš palkittiin siitä nuorille kirjailijoille myönnettävällä Jiří Orten -palkinnolla. Kirja on käännetty useille kielille, muun muassa saksaksi, ruotsiksi ja italiaksi. Kirja kertoo kolmekymppisestä prahalaisesta opettajasta Bémistä, joka jättää yllättäen työnsä ja tyttöystävänsä ja lähtee vain kitara mukanaan Berliiniin. Hän perustaa Berliinissä U-Bahn-nimisen punkbändin toisen miehen kanssa ja he alkavat soittaa Berliinin metrossa, U-Bahnissa. Tietyssä mielessä kirjan päähenkilö on kuitenkin Berliini ja sen maanalainen elämä. Kirjan nimi viittaa Wim Wendersin Berliinin taivaan alla -elokuvaan, ja kirja tavallaan käy vuoropuhelua sen kanssa; Wendersin elokuvassa enkelit tarkkailevat Berliinin elämää, Rudišin kirjassa puolestaan maan alla, metrossa elävät junan eteen hypänneiden ihmisten henget.


title: Jaroslav Rudiš

text: Rudiš on tehnyt yhdessä piirtäjä Jaromír 99:n kanssa kolmiosaisen sarjakuvaromaanin Alois Nebel, josta on myös tehty samanniminen animaatioelokuva.


title: Jaroslav Rudiš

text: Vuonna 2009 sai Kuopion kaupunginteatterissa kantaesityksen suomalais-tšekkiläisenä yhteistyönä tehty, Rudišin ja Petr Pýchan kirjoittama näytelmä Lapin kesä (Léto v Laponsku).


title: Jaroslav Rudiš

text: Rudišilta on suomennettu romaani "Punkin loppu Helsingissä". Sen tapahtumat sijoittuvat 1980-luvun lopulle sekä parikymmentä vuotta myöhempään aikaan. Parikymppinen itäsaksalainen punkkari Ole ja hänen kaverinsa Frank tutustuvat länsisaksalaisen Die Toten Hosen -bändin keikalla tšekkiläiseen Nancyyn. Ole ja Frank perustavat punkbändin, jonka haaveena on Berliinin muurin murruttua päästä keikalle Helsinkiin. Parikymmentä vuotta myöhemmin Ole pitää Helsinki-nimistä baaria itäsaksalaisessa kaupungissa. Entinen punkkari on hukassa nykymaailman kilpailuyhteiskunnassa eivätkä ihmissuhteetkaan oikein tahdo onnistua.


title: 12 Years a Slave

text: 12 Years a Slave on vuonna 2013 ensi-iltansa saanut Steve McQueenin ohjaama historiallinen draamaelokuva, joka perustuu Solomon Northupin samannimiseen omaelämäkertaan vuodelta 1853. Northup oli vapaa afroamerikkalainen mies, kun hänet kaapattiin Washingtonissa vuonna 1841 ja myytiin orjaksi. Elokuvan ovat käsikirjoittaneet Steve McQueen ja John Ridley. Northupia näyttelee elokuvassa Chiwetel Ejiofor, ja muita pääosia näyttelevät Michael Fassbender, Benedict Cumberbatch, Paul Dano, Paul Giamatti, Lupita Nyong'o, Sarah Paulson, Brad Pitt ja Alfre Woodard.


title: 12 Years a Slave

text: Elokuvan ensi-ilta oli Telluriden elokuvajuhlilla 30. elokuuta 2013. Suomessa elokuvan ensi-ilta oli 24. tammikuuta 2014. Elokuva palkittiin muun muassa parhaan elokuvan Oscarilla, Baftalla ja Golden Globella.


title: 12 Years a Slave

text: Vuonna 2016 "12 Years a Slave" äänestettiin BBC:n kyselyssä tämän vuosisadan 50 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: 12 Years a Slave

text: Elokuva kertoo Yhdysvalloista 1840-luvulla. Vapaa afroamerikkalainen mies Solomon Northup (Chiwetel Ejiofor) työskentelee puuseppänä ja viulistina ja asuu vaimonsa ja kahden lapsensa kanssa Saratoga Springsissä New Yorkissa. Kaksi miestä (Scoot McNairy ja Taran Killam) tarjoaa hänelle kahdeksi viikoksi töitä muusikkona, mutta he huumaavatkin Northupin ja myyvät hänet orjaksi. Northup herää kahleissa ja yrittää selittää vangitsijoilleen olevansa vapaa mies, mutta turhaan.


title: 12 Years a Slave

text: Northup viedään New Orleansiin, ja hänelle annetaan uusi nimi "Platt". Hänet merkitään orjakarkuriksi, ja tiedoksi merkitään, että hän on karannut Georgiasta. Häntä pahoinpidellään toistuvasti, ja orjakauppias Theophilus Freeman (Paul Giamatti) myy hänet plantaasin omistaja William Fordille (Benedict Cumberbatch). Northup onnistuu pysymään hyvissä väleissä suhteellisen hyväntahtoisen isäntänsä Fordin kanssa. Northup keksii käyttää vesiväylää tukkien kuljettamiseen, ja koska se on nopeampaa ja tulee halvemmaksi, Ford antaa hänelle viulun kiitokseksi. Rasistinen puuseppä John Tibeats (Paul Dano) paheksuu Northupia ja loukkaa tätä sanallisesti.


title: 12 Years a Slave

text: Kun Tibeats hyökkää Northupin kimppuun ja Northup puolustautuu, jännite heidän välillään kärjistyy. Kostoksi Tibeats ja tämän ystävät yrittävät hirttää Northupin, mutta plantaasin esimies ajaa heidät pois ja jättää Northupin kärsimään hirttosilmukkaan. Ford päästää hänet alas. Northup herää Fordin talosta, ja Ford suojelee häntä aseella Tibeatsilta ja hänen ystäviltään. Ford selittää, että pitääkseen Northupin elossa hänen on myytävä tämä Edwin Eppsille (Michael Fassbender). Northup kertoo menneisyydestään ja sanoo olevansa todellisuudessa vapaa mies. Ford torjuu puheen ja sanoo, että hänellä on velka maksettavana Northupin ostosta.


title: 12 Years a Slave

text: Epps uskoo oikeuteensa väkivaltaan orjiaan kohtaan. Hän vaatii jokaisen orjan keräämään 90 kiloa puuvillaa joka päivä pahoinpitelyn uhalla. Tyttö nimeltä Patsey (Lupita Nyong'o) kerää päivittäin 226 kiloa, ja Epps kehuu häntä. Eppsin vaimo (Sarah Paulson) on kateellinen Patseyn Eppsiltä saamasta huomiosta, ja aina tilaisuuden tullen hän satuttaa tahallaan tyttöä, erityisesti Epsin sanottua pitävänsä ennemmin Patseyn kuin hänet. Epps raiskaa Patseyn toistuvasti, ja epätoivoisena Patsey pyytää Northupilta apua itsemurhaan, mihin Northup ei suostu.


title: 12 Years a Slave

text: Epps väittää, että puuvillaan tullut matorutto on uusien orjien aiheuttama. Hän vuokraa heidät seuraavaksi kaudeksi naapurin sokeriplantaasille. Northup pääsee siellä plantaasin omistajan suosioon, joka antaa hänen soittaa viulua häiden vuosipäivänä ja pitää siitä saamansa palkan.


title: 12 Years a Slave

text: Palattuaan Eppsille Northup yrittää käyttää saamaansa rahan kirjeen lähettämiseen ystävilleen New Yorkiin. Eräs valkoihoinen mies suostuu lähettämään kirjeen ja ottaa rahat mutta pettää Northupin. Northup saa Eppsin uskomaan, että tarina on valhetta. Murtuneena Northup polttaa kirjeen, hänen ainoan mahdollisuutensa vapauteen.


title: 12 Years a Slave

text: Epps raivostuu, kun Patsey ei ole plantaasilla. Kun Patsey palaa, hän kertoo menneensä ostamaan itselleen saippuan, sillä Eppsin vaimo ei suostu antamaan Patseyn saippuaa peseytymiseen. Epps käskee Patseyn riisuutua ja määrää tämän sidottavaksi pylvääseen vaimonsa yllyttäessä. Epps ojentaa ruoskan Northupille ja käskee tämän ruoskia Patseya. Northupin on pakko suostua, mutta ei pysty jatkaamaan kauan, jolloin Epps ottaa ruoskan Northupilta ja jatkaa ruoskimista.


title: 12 Years a Slave

text: Patseyn toipuessa Northup aloittaa huvimajan rakentamisen kanadalaisen puusepän Bassin (Brad Pitt) kanssa. Bass kertoo näkyvästi Eppsille vastustavansa orjuutta Northupin kuullen, ja siksi Northup uskaltaa kertoa hänelle menneisyydestään ja kidnappauksestaan. Jälleen kerran Northup pyytää apua saadakseen kirjeen Saratoga Springsiin. Bass suostuu henkensä vaarantaen lähettämään kirjeen.


title: 12 Years a Slave

text: Sheriffi saapuu plantaasille toisen miehen kanssa ja kutsuu Northupia juttusille. Hän yrittää selvittää, onko tämä todella se, joka väittää olevansa. Northup huomaa, että sheriffin kanssa matkustava mies on tuttu kaupanomistaja Saratogasta. Mies on tullut vapauttamaan hänet. Epps vastustaa ankarasti Northupin lähtöä, mutta ei voi sille mitään. Patsey on tolaltaan, ja Northup lähtee halattuaan vielä kerran Patseya.


title: 12 Years a Slave

text:
12 vuotta orjana ollut Northup palautetaan vapauteen, ja hän pääsee perheensä luo.
Elokuvan ensi-ilta oli Telluriden elokuvajuhlilla 30. elokuuta 2013, ja sitä esitettiin myös Toronton elokuvajuhlilla syyskuussa 2013 sekä New Yorkin elokuvajuhlilla lokakuussa 2013. Suomessa ensi-ilta oli 24. tammikuuta 2014.


title: 12 Years a Slave

text: Elokuva tuotti maailmanlaajuisesti noin 160 miljoonaa dollaria maaliskuuhun 2014 mennessä.


title: 12 Years a Slave

text: Rotten Tomatoes -sivuston mukaan 249 arvostelun perusteella laskettuna kriitikoiden arvosteluista 96 prosenttia oli positiivisia.


title: 12 Years a Slave

text: Elokuva palkittiin parhaan elokuvan, naissivuosan (Lupita Nyong'o) ja sovitetun käsikirjoituksen Oscarilla vuonna 2014.


title: 12 Years a Slave

text: "12 Years a Slave" sai Bafta-palkinnon parhaasta elokuvasta ja miespääosasta (Chiwetel Ejiofor). Elokuva oli ehdokkaana kymmenessä Baftan sarjassa.


title: 12 Years a Slave

text: Elokuva sai Golden Globe -palkinnon parhaasta draamaelokuvasta, ja se oli ehdokkaana seitsemässä palkintosarjassa.


title: Tri Svjatitelja (1893)

text: Tri Svjatitelja () oli Venäjän keisarikunnan laivaston vuonna 1893 vesillelaskettu pre-dreadnought-taistelulaiva. Alus poistettiin palveluksesta ja se romutettiin vuonna 1922.


title: Tri Svjatitelja (1893)

text: Alus tilattiin NIkolajevin telakalta ja sen köli laskettiin 15. elokuuta 1891. Alus laskettiin vesille 12. marraskuuta 1893 ja se otettiin palvelukseen vuonna 1896.


title: Tri Svjatitelja (1893)

text: Ensimmäisessä maailmansodassa alus palveli Venäjän Mustanmeren laivastossa ottaen osaa useisiin kahakoihin. Alus romutettiin pian sodan päätyttyä vuonna 1922.


title: Jules de Polignac

text: Auguste Jules Armand Marie de Polignac [polinja’k] (14. toukokuuta 1780 Versailles – 2. maaliskuuta 1847 Pariisi) oli ranskalainen aatelismies ja ultrarojalistinen poliitikko, joka toimi Ranskan pääministerinä vuosina 1829–1830. Hänen taantumuksellinen politiikkansa johti heinäkuun vallankumouksen syttymiseen vuonna 1830.


title: Jules de Polignac

text: Jules de Polignac kuului vanhaan ja merkittävään ranskalaiseen Polignacin aatelissukuun. Hänen vahempansa olivat vuonna 1780 herttuan arvon saanut Jules de Polignac sekä kuningatar Marie Antoinetten suosikki Yolande de Polastron. Hänen isänsä oli myös tunnettu ultrarojalisti. Polignac asui Ranskan suuren vallankumouksen jälkeen vuosia maanpaossa Englannissa. Palattuaan Ranskaan häntä syytettiin juonittelusta Napoleonia vastaan ja hän oli vangittuna vuosina 1804–1813. Bourbon-restauraation yhteydessä 1815 hän sai päärinarvon, joka oikeutti paikkaan uudessa parlamentin ylähuoneessa eli päärien kamarissa. Hän kuitenkin kieltäytyi aluksi vannomasta paikan vastaanottamisen edellytyksenä ollutta perustuslaillista valaa, koska katsoi sen loukkaavan paavillisia oikeuksia. Tästä ilahtuneena Pyhä istuin myönsi hänelle vuonna 1820 ruhtinaan arvon, joka tunnustettiin Ranskassa 1822. Kuningas Ludvig XVIII nimitti hänet Ranskan lähettilääksi Englantiin vuonna 1823.


title: Jules de Polignac

text: Polignacin ultrarojalismi vetosi kuningas Kaarle X:een, joka nimitti hänet ulkoministeriksi 8. elokuuta 1829 ja pääministeriksi 17. marraskuuta samana vuonna. Äärikonservatiivisuutensa vuoksi uudella pääministerillä ei ollut paljoa kannatusta edes vanhoillisten parissa. Maaliskuussa 1830 kuningas joutui hajottamaan edustajainkamarin ja julistamaan uudet vaalit. Lisätäkseen suosiotaan vaalien alla Polignacin hallitus määräsi suoritettavaksi heinäkuussa 1830 Algerin valtauksen, jonka tarkoituksena oli vapauttaa Välimerellä liikkuvat kauppalaivat algerialaisten merirosvojen ahdistelusta ja suojelurahojen maksamisesta. Sotilaallinen menestys ei kuitenkaan vaikuttanut vaalitulokseen ja konservatiivit kärsivät tappion. Hallituksen menettettyä näin enemmistön tuen Polignac suostutteli Kaarlen antamaan 25. heinäkuuta 1830 heinäkuun ordonansseina tunnetut säädökset, jotka lakkauttivat lehdistönvapauden ja veivät äänioikeuden suurelta osalta porvaristoa. Tämä nähtiin hyökkäyksenä perustuslakia vastaan ja laukaisi Ranskassa välittömästi heinäkuun vallankumouksen, joka johti muutamassa päivässä Kaarlen kukistumiseen. Tilanteen tajutessaan Kaarle erotti Polignacin, mutta se ei enää tyydyttänyt kumouksellisia. Vallankumouksen seurauksena Polignac vangittiin ja joulukuussa 1830 hänet tuomittiin elinkautiseen vankeuteen. Hänet vapautettiin marraskuussa 1836 ja karkotettiin maasta. Hän pääsi palaamaan Ranskaan vasta vuonna 1845.


title: Jules de Polignac

text: Jules de Polignacin lapsia olivat matemaatikko Alphonse de Polignac, Yhdysvaltain sisällissotaan Etelävaltioiden kenraalina osallistunut Camille Armand de Polignac ja harrastajasäveltäjä Edmond de Polignac.


title: The Place Beyond the Pines

text: The Place Beyond The Pines on vuonna 2013 ensi-iltansa saanut yhdysvaltalainen rikosdraamaelokuva, jonka on ohjannut Derek Cianfrance. Cianfrance myös käsikirjoitti elokuvan Ben Coccion ja Darius Marderin kanssa. Elokuvan pääosissa ovat Ryan Gosling, Bradley Cooper, Eva Mendes ja Ray Liotta.


title: Bourbon-restauraatio

text: Bourbon-restauraatio on nimitys Ranskan historiassa Napoleonin aikaa seuranneelle kaudelle 1814–1830, jolloin vallankumouksessa syrjäytetty Bourbonin hallitsijasuku palautettiin valtaistuimelle. Napoleon joutui luopumaan vallasta kuningas Ludvig XVIII:n hyväksi vuonna 1814, mutta onnistui vielä seuraavana vuonna palaamaan lyhyeksi ajaksi valtaan (Satapäiväinen keisarikunta). Ancien régimen ajan absoluuttisesta monarkiasta poiketen restauraatioajan Ranska oli perustuslaillinen monarkia, jossa kuninkaan valtaa rajoitti Ludvig XVIII:n hyväksymä vuoden 1814 peruskirja.


title: Bourbon-restauraatio

text: Ludvig XVIII:n hallitsijakautena harjoitettu politiikka oli suhteellisen maltillista, mutta hänen seuraajakseen 1824 tullut Kaarle X suosi jyrkkää taantumuksellisuutta. Tämä johti heinäkuun vallankumoukseen vuonna 1830, mikä päätti restauraatioajan ja Bourbonien vallan. Sen jälkeen valtaan nousi Orléans-suku ja alkoi heinäkuun monarkiaksi kutsuttu kausi, joka kesti vuoteen 1848.


title: Hämähäkki (elokuva)

text: Hämähäkki () on Michael Curtizin ohjaama yhdysvaltalainen draamaelokuva, joka sai ensi-iltansa vuonna 1949. Draaman pääosissa ovat Joan Crawford, Zachary Scott, Sydney Greenstreet ja David Brian. "Hämähäkki" kertoo pikkukaupungin poliittisesta korruptiosta. Tanssija Lane Bellamy (Crawford) ihastuu apulaissheriffi Fielding Carlisleen (Scott), jonka uraa kontrolloi Titus Semple (Greenstreet). Semple pitää Bellamya uhkana ja onnenonkija, joka tietää harmia, ja menee romanssin väliin rikkoakseen sen. Tuotantoyhtiöinä olivat Warner Bros. ja Michael Curtiz Productions. Warner Brothers toimi elokuvan jakelijana.


title: Hämähäkki (elokuva)

text: "Hämähäkki" perustuu Robert ja Sally Wilderin näytelmään "Flamingo Road", jonka pohjalta Robert Wilder ja Edmund H. North laativat käsikirjoituksen. Näytelmä on myös sovitus Robert Wilderin vuoden 1942 romaanista. Jerry Wald oli elokuvan tuottajana.


title: Hämähäkki (elokuva)

text: "Hämähäkin" kuvaukset alkoivat syyskuussa vuonna 1948. Elokuva kuvattiin Warner Brothersin studioilla Kalifornian Burbankissa 1,5 miljoonan dollarin budjetilla. Kuvaukset päättyivät lokakuussa 1948.


title: Hämähäkki (elokuva)

text: Alun perin Lane Bellamyn roolia tarjottiin Ann Sheridanille, joka hylkäsi roolin. Roolin sittemmin otti vastaan Joan Crawford.


title: Hämähäkki (elokuva)

text: "Hämähäkki" sai ensi-iltansa kotimaassaan Yhdysvalloissa 30. huhtikuuta 1949; maanlaajuinen ensi-ilta oli 6. toukokuuta 1949 ja Suomen ensi-ilta oli 30. syyskuuta 1949. Elokuva oli sekä taloudellinen että kriittinen menestys. "Hämähäkki" tuotti yhteensä 2 896 000 dollaria, joista 2 263 000 dollaria Yhdysvalloissa. Ulkomailla elokuva tuotti 633 000 dollaria. "Hämähäkki" oli vuoden 1949 32. menestynein elokuva.


title: Hämähäkki (elokuva)

text: "Screen Director's Playhouse" lähetti 30-minuuttisen radiosovituksen elokuvasta 26. toukokuuta vuonna 1950, jolloin Joan Crawford uusi elokuvaroolinsa.


title: Hämähäkki (elokuva)

text: "Hämähäkistä" tehtiin 1980-luvulla yhdysvaltalainen televisiosarjasovitus "Flamingo Road" (1980–1982).


title: Hämähäkki (elokuva)

text: "Hämähäkki" julkaistiin VHS:lle vuonna 1998 ja DVD:lle vuonna 2008. DVD on kokoelman "The Joan Crawford Collection: Volume 2" osa.


title: Labor Day (elokuva)

text: Labor Day on Jason Reitmanin ohjaama ja käsikirjoittama draamaelokuva, joka sai ensi-iltansa vuonna 2013. Elokuva perustuu Joyce Maynardin romaaniin "Labor Day" vuodelta 2009. Elokuvan pääosissa ovat Oscar-palkittu Kate Winslet ja Josh Brolin.


title: Lie to Me (Bon Jovin kappale)

text: "Lie to Me" on yhdysvaltalaisen rockmusiikkia esittävän Bon Jovi-yhtyeen kappale ja single vuodelta 1995.


title: Lie to Me (Bon Jovin kappale)

text: Kappaleen ovat kirjoittaneet yhtyeen laulaja Jon Bon Jovi ja kitaristi Richie Sambora. Kappale edustaa musiikilliselta tyyliltään kevyttä soft rockia ja sen sanoitukset käsittelevät kariutuvaa, kahden nuoren parisuhdetta. Kappale on viides raita Bon Jovin vuonna 1995 julkaistulla studioalbumilla "These Days", ja se julkaistiin albumin kolmantena singlenä kappaleiden "This Ain't a Love Song" ja "Something for the Pain" jälkeen.


title: Lie to Me (Bon Jovin kappale)

text: "These Daysin" singlejulkaisuista suurinta menestystä yhtyeen kotimaassa Yhdysvalloissa nautti "This Ain't a Love Song", joka sijoittui Billboardin singlelistalla sijalle 14. "Lie to Me" sijoittui listalla sen sijaan vaatimattomasti sijalle 76. Koska itse albumi menestyi paremmin Euroopassa, myös singlejulkaisut saavuttivat korkeampia listasijoituksia Yhdysvaltojen ulkopuolella. Esimerkiksi Suomessa "Lie to Me" nousi singlelistalla kymmenen parhaan joukkoon päätyen sijalle 9, ja Yhdistyneen kuningaskunnan singlelistalla kappaleen sijoitus oli kymmenes.


title: Lie to Me (Bon Jovin kappale)

text: Kappaleesta on kuvattu myös musiikkivideo, jonka on ohjannut Marty Callner. Videosta on neljä versiota; alkuperäinen ja vaihtoehtoinen versio sekä pidennetty versio ja Marty Callnerin ohjaajan versio.


title: Xingtain maanjäristys

text: 8. maaliskuuta 1966 Hebein maakunnassa Kiinassa tapahtunutta Xingtain maanjäristystä seurasi sarja järistyksiä, jotka päätyivät 22. maaliskuuta järistykseen, jonka voimakkuus oli 7,2 magnitudia.


title: Antti Jaakola

text: Antti Henrik Johannes Jaakola (s. 30. lokakuuta 1971 Loimaa) on suomalainen näyttelijä. Hän on näytellyt etenkin teatterissa, mutta myös televisiosarjoissa ja lisäksi dubannut elokuvia.


title: Antti Jaakola

text: Jaakola on opiskellut Tampereen yliopiston näyttelijäntyön linjalla vuosina 1993–1997 ja Teatterikorkeakoulun musiikkiteatterilinjalla vuosina 1998–2000. Lisäksi hän on opiskellut Lahden kansanopistossa, Oulunkylän Pop/Jazz-opistossa sekä Helsingin yliopistossa.


title: Antti Jaakola

text: Antti Jaakolan äiti on kirjailija Pirkko Jaakola ja hänen enonsa oli kuvataiteilija, professori Alpo Jaakola.


title: Rakkaudenyö

text: Rakkaudenyö () on Clarence Brownin ohjaama yhdysvaltalainen draamaelokuva vuodelta 1932. Draaman pääosissa ovat Joan Crawford, Robert Montgomery ja Nils Asther. Muissa rooleissa ovat muun muassa Lewis Stone ja May Robson. Crawford näyttelee nimiroolin rakkauden ja kiristyksen tarinassa.


title: Rakkaudenyö

text: "Rakkaudenyö" perustuu Marie Adelaide Belloc Lowndesin romaaniin "Letty Lynton" vuodelta 1931. Romaanin pohjalta John Meehan laati käsikirjoituksen. Sovituksen laati Wanda Tuchock. Hunt Stromberg ja Irving Thalberg tuottivat elokuvan. Metro-Goldwyn-Mayer toimi elokuvan tuotantoyhtiönä ja jakelijana.


title: Rakkaudenyö

text: "Rakkaudenyöstä" on sittemmin tullut kuuluisa sen takia, koska se on vaikeasti saatavilla; MGM rikkoi aikanaan tekijänoikeuksia ja joutui vuosikymmeniä kestäneeseen lakisotkuun. Elokuva voidaan vapauttaa kunnolla vasta vuonna 2025, kun tekijänoikeudet ovat vanhentuneet. Elokuvasta on kuitenkin tehty monia kopioita, joista on tehty myös DVD-kopioita. "Rakkaudenyö" muistetaan myös Letty Lyntonin mekosta, jonka suunnitteli Adrian. Tavarataloyritys Macy's kopioi mekon vuonna 1932 ja siitä tuli suuri muotivillitys. Mekkoa myytiin valtakunnallisesti yli 500 000 kopiota – joidenkin lähteiden mukaan yli miljoona. "Rakkaudenyö" on klassinen esimerkki "Pre-Code"-ajan Hollywood-elokuvasta: elokuvan pääosan esittäjä (Letty) pääsee pälkähästä.


title: Rakkaudenyö

text:
Varakas seurapiirineiti Letty Lynton (Joan Crawford) palaa takaisin New Yorkiin hylättyään rakastajansa Emile Renaulin (Nils Asther) Etelä-Amerikkaan. Letty oli asunut Uruguayn Montevideossa ja halusi erota Renaulista. Matkalla takaisin New Yorkiin, Lettylle syntyy laivalla romanssi varakkaan amerikkalaisen Jerry Darrowin (Robert Montgomery) kanssa. Renaul on kuitenkin odottamassa Lettyä New Yorkissa ja eikä jätä häntä rauhaan, joten Letty myrkyttää hänet. Kun etsivät vievät hänet asianajajatoimistoon, Jerry kehittelee alibin.
"Rakkaudenyön" kuvaukset alkoivat 24. helmikuuta 1932. Elokuva kuvattiin MGM:n studioilla Kalifornian Culver Cityssä 347 000 dollarin budjetilla. Kuvaukset päättyivät 28. maaliskuuta 1932. Elokuvaa kuvattiin työnimillä "Promiscuous" ja "Redeemed".


title: Rakkaudenyö

text: Clark Gablen oli alun perin tarkoitus näytellä miespääosan, mutta MGM halusi rangaista Gablea ja Crawfordia heidän suhteestaan, joten Robert Montgomery valittiin elokuvaan Gablen sijaan.


title: Rakkaudenyö

text: "Rakkaudenyö" perustuu löyhästi Madeleine Smithin elämään, jonka tarina kerrotaan tarkemmin David Leanin "Ei syyllinen – eikä syytön" -elokuvassa (1950).


title: Rakkaudenyö

text: "Rakkaudenyö" sai ensi-iltansa kotimaassaan Yhdysvalloissa 29. huhtikuuta vuonna 1932. New Yorkin ensi-ilta oli seuraavana päivänä. Maanlaajuiseen teatterilevitykseen elokuva pääsi 14. toukokuuta 1932. Suomessa elokuva sai ensi-illan 10. joulukuuta vuonna 1932. "Rakkaudenyö" kiellettiin Isossa-Britanniassa perusteena "elokuvan juoni oikeuttaa tekemään henkirikoksen saamatta rangaistusta".


title: Rakkaudenyö

text: "Rakkaudenyö" oli sekä taloudellinen että kriittinen menestys. Elokuva tuotti yhteensä 1 172 000 dollaria, joista 754 000 dollaria Yhdysvalloissa.


title: Rakkaudenyö

text: "Photoplay" kommentoi elokuvaa "mukaansatempaavavaksi" ja kehui roolisuorituksia todeten, että "Joan Crawford on Lettynä parhaimmillaan", "Nils Asther on kiehtova roisto" ja "Robert Montgomery antaa taidokkaan roolisuorituksen". Lopuksi "Photoplay" tiivisti, että "ohjaus ja vahva näyttelijäkaarti tekevät "Rakkaudenyöstä" näkemisen arvoisen". "Motion Picture Herald" kehui elokuvaa muun muassa "erinomaisesti näytellyksi ja ohjatuksi tuotannoksi". Moninkertainen Oscar-voittaja Edith Head sanoi, että "Rakkaudenyö" on "vaikutusvaltaisin elokuva elokuvan historiassa".


title: Rakkaudenyö

text: "Rakkaudenyö" on ollut saavuttamattomissa siitä lähtien, kun liittovaltion hallinto-oikeus päätti 17. tammikuuta vuonna 1936, että MGM:n käyttämä elokuvan käsikirjoitus on liian samanlainen Edward Sheldonin ja Margaret Ayer Barnesin näytelmän "Dishonored Lady" (1930) juonen kanssa. MGM joutui lakisotkuun, kun studiota syytettiin plagioinnista, ettei se ollut ostanut näytelmän "Dishonored Lady" oikeuksia tai maininnut Sheldonia ja Ayer Barnesia elokuvan teksteissä. Oikeusjuttu kesti vuosia ja elokuva on edelleenkin tänä päivänä saavutettamattomissa tämän lakisotkun takia. Näytelmän tekijänoikeudet vanhenevat vuonna 2025, jolloin elokuva voidaan vapauttaa kokonaan 89 vuoden jälkeen. "Rakkaudenyöstä" on jäänyt kopioita, joista sittemmin on tehty DVD:eitä.


title: Rakkaudenyö

text: Vuonna 1947 United Artists julkaisi Robert Stevensonin ohjaaman "Häväisty nainen" ("Dishonored Lady") -elokuvan, joka pohjautuu Sheldonin ja Ayer Barnesin näytelmään. Elokuvan pääosassa on Hedy Lamarr.


title: Ibrahim Turay

text: Ibrahim Turay (s. 4. syyskuuta 1993 Waterloo, Sierra Leone) on sierraleonelainen pikajuoksija. Hän kilpaili vuoden 2012 kesäolympialaisissa Lontoossa ja putosi siellä miesten 200 metrin juoksussa ensimmäisellä kierroksella jäätyään eränsä kahdeksanneksi ajalla 21.90.


title: Sydämen soinnut

text: Sydämen soinnut ("Music of the Heart") on vuonna 1999 ensi-iltansa saanut Wes Cravenin ohjaama draamaelokuva. Sen pääosissa ovat Meryl Streep, Aidan Quinn, Gloria Estefan ja Angela Bassett. Elokuva kertoo yksinhuoltajaäidistä, joka ryhtyy opettamaan viulunsoittoa köyhän itä-harlemilaisen peruskoulun oppilaille. Hänestä kehkeytyy koulun suosituin opettaja, mutta koulun budjettileikkaukset uhkaavat lopettaa suositut viulukurssit. Kurssin pelastamiseksi järjestetään suuri tukikonsertti.


title: Sydämen soinnut

text: Meryl Streep opetteli soittamaan Bachin kaksoisviulukonsertton kahdelle viululle rooliaan varten. Hän sai roolisuorituksestaan Oscar, Golden Globe ja SAG-ehdokkuudet.


title: Manhunt

text: Manhunt on Rockstar Northin kehittämä ja Rockstar Gamesin julkaisema kolmannen persoonan psykologinen kauhu- ja hiiviskelypeli. "Manhunt" julkaistiin PlayStation 2:lle marraskuussa 2003 sekä Microsoft Windowsille ja Xboxille huhtikuussa 2004.


title: Manhunt

text: Peli on herättänyt valtavasti kohua sen hyvin raa’an väkivällan vuoksi, ja sen myyntiä on rajoitettu. Esimerkiksi Yhdistyneen kuningaskunnan tuolloinen ikärajajärjestelmä British Board of Film Classification kieltäytyi antamasta "Manhuntille" ikärajaa, mikä teki pelin myymisestä maassa laitonta. Pelin jatko-osa "Manhunt 2" sai vielä enemmän kohua sen entistä raaemman sisällön vuoksi.


title: Manhunt

text: Pelihahmon tarkoituksena on tappaa jengiläisiä snuff-elokuvaa varten. Jengiläisiä voi tappaa useilla aseilla ja hyvin julmilla tavoilla. Tapot kuvataan videolle. Eri värit kertovat teloituksen raakuuden, esimerkiksi valkoinen on nopea teloitus, keltainen on raaempi ja julmempi teloitus ja punainen on raain ja kammottavin teloitus.


title: Manhunt

text: Pelin tapahtumapaikka on lähes kokonaan hylätty Carcer City, joka kärsii hyvin korkeasta rikollisuudesta ja levottomuudesta. Lionel Starkweather -niminen mies on "ostanut" Carcer Cityn. Starkweather on muun muassa lahjonut kokonaan kaupungin poliisit ja järjestänyt kaupunkiin paljon vaarallisia ja väkivaltaisia jengejä, jotta hän voisi toteuttaa snuff-flmejä.


title: Manhunt

text: Pelin päähenkilö on kuolemaantuomittu James Earl Cash. Ennen teloitusta häneen ottaa yhteyttä Lionel Starkweather -niminen mies, joka ilmoittaa lahjoneensa vankilan henkilökunnan ja lupaa Jamesille vapauden, jos tämä suostuu toimimaan Starkweatherin snuff-elokuvassa. James joutuu tappamaan julmilla keinoilla useita Hoods-jengin jäseniä. Starkweather on asentanut kaupungille turvakameroita, joilla murhat nauhoitetaan materiaaliksi snuff-elokuvaa varten.


title: Manhunt

text: Starkweatherin yksityinen armeija Cerberus vie Jamesin kaatopaikalle, missä hänen pitää murhata uusnatseja ja skinheadeja snuff-elokuvaa varten. Seuraavaksi Cerberus vie Jamesin hylätylle eläintarhalle joka on täynnä Wardogsin jäseniä. Tämän jälkeen James huomaa perheensä olevan siepattu ja Starkweather sanoo Jamesille tämän tuovan ”lisää haastetta”. Starkweather myös sanoo Jamesille, että joka kertä kun Wardogsin jäsen huomaa Jamesin, niin yksi hänen perheenjäsenistä kuolee. James onnistuu pelastamaan kaikki perheenjäsenensä, jonka Wardogs oli kaapannut. Todellisuudessa Starkweather oli organisoinut Wardogsin sieppaamaan Jamesin perheen. Carcer Cityn kauppakeskuksessa James ajautuu tulitaisteluun The Innocentz -ryhmän kanssa. Hän löytää videokasetin, jossa Innocentzin jäsen murhaa julmasti Jamesin perheenjäsenen. Starkweather sanoo Jamesille, että ”hän on uusi perhe jota hän tarvitsee”. James raivostuu tästä suunnattomasti.


title: Manhunt

text: Vankimielisairaalassa James joutuu murhaamaan entistä julmemmin The Smileys -jengin jäseniä uutta ”kohtausta” varten. Valkoinen kani -pukuun pukeutunut mies ”opastaa” Jamesin ulos vankilasta. Starkweatherin elokuvan mukaan James joutuu tapetuksi kun Valkoinen kani usuttaa tämän kimppuun useita The Smileysin jäseniä. James kuitenkin tappaa jengiläiset ja lopulta Valkoisen kanin. Starkweather käskee hänen avustajansa Ramirezin tappamaan Jamesin wardogs ryhmänsä kanssa. He epäonnistuvat todella pahasti ja James tappaa Ramirezin ja tämän Wardogs jengin.


title: Manhunt

text: Nimetön naisjournalisti kertoo Jamesille Starkweatherin vedättäneen tätä ja tehneen Valiant Video Enterprises -yhtiön tuottamia snuff-filmejä jo kauan. Journalisti kertoo saaneensa todisteita Starkweatherista ja aikoo Jamesin kanssa käräyttää tämän. Starkweather laittaa Carcer Cityn poliisit ja SWAT-ryhmän heidän peräänsä, mutta James tappaa nämä. Cerberos sieppaa Jamesin ja vie tämän Starkweatherin kartanolle teloitettavaksi. Massamurhaaja Piggsy on kuitenkin päässyt vapaaksi ja Cerberos sotilaat menevät ulos katsomaan tilannetta. Piggsy tappaa Cerberos-sotilaat moottorisahalla. James pääsee vapaaksi ja hyökkää Starkweatherin kartanolle, Kartanon piha on täynnä Cerberos sotilaita, mutta James tappaa heidät. Starkweather antaa Cerberos sotilaille käskyn tappaa James ja Piggsy, mutta epäonnistuvat. James murtautuu kartanon sisälle ja tappaa paljon Cerberus sotilaita ja Cerberus ryhmän johtajan. James menee hissillä yläkertaan, mutta piggsy yllättää hänet ja James pakenee ullakolle. Ullakolla James Earl Cash joutuu Piggsyn kanssa kaksintaisteluun, mutta James vahingoittaa Piggsyä pahasti ja lopulta tappaa Piggsyn tämän omalla moottorisahalla. Starkweather lähettää viimeiset Cerbeus sotilaat James perään, mutta James tappaa heidätkin. Lopulta James murtautuu Starkweatherin toimistoon ja kostaa Starkweatherille tappamalla tämänkin moottorisahalla. Naisjournalisti paljastaa uutislähetyksessä Starkweatherin snuff-filmiringin ja kertoo Starkweatherin joutuneen ”tuntemattoman miehen” tappamaksi, vaikka todellisuudessa James Earl Cash tappoi Starkweatherin kostoksi perheensä kuolemasta ja huijaamisesta."Manhunt" on herättänyt valtavasti kohua sen hyvin raa'an väkivallan sisällön vuoksi. Rockstarissa ensiksi kiisteltiin pitkään pelin valmistamisesta. "Manhunt" on kokonaan kielletty Isossa-Britanniassa, Norjassa, Uudessa-Seelannissa ja Saksassa sen julman sisällön vuoksi. "Manhuntin" myyntiä on rajoitettu useissa maissa ja sen saatavuutta on rajoitettu. Vuonna 2006 Isossa-Britanniassa eräs teini-ikäinen poika murhasi koulutoverinsa. Uhrin äiti kertoi poikansa murhaajan olleen ”koukussa” peliin. Lähteiden mukaan poika murhasi koulutoverin lähes identtisellä tavalla kuten "Manhunt"-pelissä.


title: Manhunt

text: Hurjasta maineestaan huolimatta "Manhunt" sai melko hyviä arvosanoja ja peliä on myyty yli 1,7 miljoonaa kappaletta.


title: Birštono Vienkiemis

text: Birštonas eli Birštono Vienkiemis on huuttori Birštonasin kunnassa, Kaunasin läänissä, eteläisessä Liettuassa. Vuonna 2001 kylässä asui 605 asukasta, vuonna 2011 653 asukasta.


title: Kernuvės

text: Kernuvės on kylä Birštonasin kunnassa, Kaunasin läänissä, eteläisessä Liettuassa. Vuonna 2001 kylässä asui 175 asukasta.


title: Bučiūnai

text: Bučiūnai on kylä Birštonasin kunnassa, Kaunasin läänissä, eteläisessä Liettuassa. Vuonna 2001 kylässä asui 138 asukasta.


title: Siponys

text: Siponys on kylä Birštonasin kunnassa, Kaunasin läänissä, eteläisessä Liettuassa. Vuonna 2001 kylässä asui 121 asukasta.


title: Geležūnai

text: Geležūnai on kylä Birštonasin kunnassa, Kaunasin läänissä, eteläisessä Liettuassa. Vuonna 2001 kylässä asui 116 asukasta.


title: Jundeliškės

text: Jundeliškės on kylä Birštonasin kunnassa, Kaunasin läänissä, eteläisessä Liettuassa. Vuonna 2001 kylässä asui 101 asukasta.


title: Škėvonys

text: Škėvonys on kylä Birštonasin kunnassa, Kaunasin läänissä, eteläisessä Liettuassa. Vuonna 2001 kylässä asui 95 asukasta.


title: Naudžiūnai

text: Naudžiūnai on kylä Birštonasin kunnassa, Kaunasin läänissä, eteläisessä Liettuassa. Vuonna 2001 kylässä asui 87 asukasta.


title: Žemaitkiemis (Birštonas)

text: Žemaitkiemis on kylä Birštonasin kunnassa, Kaunasin läänissä, eteläisessä Liettuassa. Vuonna 2001 kylässä asui 87 asukasta.


title: Forest (Bryssel)

text: Forest tai Vorst on Belgiassa sijaitseva kunta, osa Brysselin pääkaupunkiseutua. Sen pinta-ala on 6.2 km ja vuonna 2012 siellä oli 53 312 asukasta.


title: Forest (Bryssel)

text: Forestissa on ollut autotehdas vuodesta 1949. Nykyisin siellä tuotetaan Audin A1-mallia. Tehdas työllistää noin 2200 henkeä.


title: Flanderin ympäriajo 2013

text: Flanderin ympäriajo 2013 oli järjestyksessään 97. maantiepyöräilyn Flanderin ympäriajo. Se käytiin 256 kilometrin reitillä Brüggestä Oudenaardeen 31. maaliskuuta 2013. Se oli kahdeksas kilpailu UCI World Tourilla 2013.


title: Flanderin ympäriajo 2013

text: Fabian Cancellara ratkaisi kilpailun voiton viimeisessä nousussa, Paterbergissä pudottamalla irtiottokumppaneistaan ensin Jürgen Roelandtsin ja vähän ennen huippua myös Peter Saganin. Cancellara voitti kilpailun lopulta minuutin ja 26 sekunnin erolla Saganiin, joka kukisti Roelandtsin loppukirissä.


title: Flanderin ympäriajo 2013

text:
Lähde: Cycling Archives
Kilpailussa olivat mukana seuraavat 26 joukkuetta:


title: Tom-Jelte Slagter

text: Tom-Jelte Slagter (s. 1. heinäkuuta 1989 Groningen) on alankomaalainen maantiepyöräilijä. Hän aloitti ammattilaisuransa Rabobank-tallissa 2011, edusti sen seuraajaa Belkin Pro Cycling Teamia kauteen 2013, ajoi Garmin-Sharp / Cannondale-Drapac-joukkueessa 2014–2017 ja on vuodesta 2018 kilpaillut Dimension Data -tallissa. Hän voitti 2013 Tour Down Under -etappikilpailun 17 sekunnin erolla Javier Morenoon.


title: Tom-Jelte Slagter

text: Lähteet: Cycling Archives, Cyclingbase, Pro Cycling Stats


title: Warm Bodies

text: Warm Bodies on vuonna 2013 ensi-iltansa saanut Jonathan Levinen ohjaama ja käsikirjoittama zombielokuva, joka perustuu Isaac Marion samannimiseen romaaniin. Sen pääosissa ovat Nicholas Hoult, Teresa Palmer ja Analeigh Tipton.


title: Warm Bodies

text:
Maailma on luisunut sekasortoon ja osa sen ihmisistä on muuttunut ihmisten aivoja janoaviksi zombeiksi. Colonel Grigio on omistanut elämänsä zombien lahtaamiselle ja hänen jalanjäljissään kulkee miehen tytär Julie, joka isänsä tavoin yrittää päästää päiviltä niin monta epäkuollutta kuin mahdollista. Erään epäonnistuneen metsästysreissun seurauksena Julie joutuu zombien piirittämäksi ystäviensä kanssa. Paikalle saapuu myös nuori zombi nimeltään R, joka hyökkää Julien poikaystävän kimppuun ja syö tämän aivot. Sen seurauksena R saa pojan muistot ja ihastuu korviaan myöten Julieen. Hän johdattaa kauhusta kankean tytön kotiinsa, vanhaan lentokoneeseen ja sanoo suojelevansa tätä muilta zombeilta. Tahtomattaan Julie alkaa viihtyä zombipojan seurassa ja heistä tulee ystäviä. Julie päättää kuitenkin palata kotiin, mutta R seuraa häntä. Julie alkaa pian huomata, että poika alkaa muuttua inhimillisemmäksi ja yrittää vakuuttaa isänsäkin asiasta, huonoin tuloksin. Kun verta himoavat luurangot hyökkäävät, Julien ja R:n on yhdistettävä voimansa suojellakseen toisiaan ja orastavaa rakkautta. Julien isä kuitenkin päättää ampua pojan, jonka seurauksena tämä alkaa vuotaa verta. Kaikki huomaavat silloin, että R onkin muuttunut takaisin ihmiseksi. Zombit päätetään päästä ihmiskunnan sisälle, jotta he voisivat löytää uudelleen ihmisyytensä ja elää elämänsä onnellisena loppuun asti.
Elokuvaa kuvattiin Montréalissa, Québecissä. Syyskuussa 2011 elokuvaa kuvattiin Kanadassa, jossa elokuvan lentokenttä sijaitsee. Lentokenttä-kuvaukset kuvattiin paikassa Montreal-Mirabel International Airport.


title: Eksploratiivinen tutkimus

text: Eksploratiivinen tutkimus on vähän tunnetulle tutkimusalueelle kohdistuvaa kartoittavaa tutkimusta. Se voi auttaa tutkimuksen suunnittelussa, kuten tiedonkeruumenetelmän ja kohdehenkilöiden valinnassa. Englanniksi eksploratiivisesta tutkimuksesta käytetään nimityksiä exploratory research, exploratory study, explorative research tai explorative study. Käsitteet esitutkimus ja pilottitutkimus ovat osittain päällekkäisiä eksploratiivisen tutkimuksen käsitteen kanssa.


title: Eksploratiivinen tutkimus

text: Eksploratiivisesta tutkimuksesta johtopäätöksiä on tehtävä vain varovaisesti. Eksploratiivinen tutkimus voi päätyä myös sellaiseen tulokseen, ettei siinä tarkasteltua tutkimusongelmaa ole olemassa tai tutkimusta ei muutoin ole tarkoituksenmukaista suorittaa.


title: Eksploratiivinen tutkimus

text: Eksploratiivinen tutkimus voi tapahtua kirjoituspöytätutkimuksena, kuten kirjallisuuskatsauksena tai aiemmin kerätyn datan tutkimisena. Siinä voidaan käyttää välineenä kohderyhmän jäsenten tai avainhenkilöiden kanssa käytyjä epämuodollisia keskusteluja sekä myös pureutuvampia menetelmiä kuten syvähaastattelua, tapaustutkimuksia tai pilottitutkimuksia.


title: Eksploratiivinen tutkimus

text: Eksploratiivisessa tutkimuksessa käsitteitä ei välttämättä pystytä määrittelemään aikaisessa vaiheessa tutkimusta. Tutkimuksen kulkua voidaan hahmotella tiedon kertymistä kuvaavana spiraalina.


title: Eksploratiivinen tutkimus

text: Eksploratiivinen tutkimus soveltuu tilanteisiin, joissa on tarkoitus tutustua ilmiöön tai saada siihen uusia näkökulmia tutkimustehtävän tai hypoteesien täsmällisempää muotoilemista varten. Eksploratiivinen tutkimus tuottaa tutkijalle kokemusta, joka auttaa varsinaisen tutkimuksen muotoilua.


title: Payne

text: Payne on voi tarkoittaa seuraavia asioita:Max Payne tietokonepelisarja


title: Payne

text: Max Payne (elokuva) tietokonepeliin perustuva elokuva


title: Isovaleriaanahappo

text: Isovaleriaanahappo eli 3-metyylibutaanihappo tai 3-metyylivoihappo (CHO) on karboksyylihappo. Yhdistettä käytetään muun muassa hajusteiden valmistamiseen.


title: Isovaleriaanahappo

text: Isovaleriaanahappoa esiintyy luonnossa esimerkiksi virmajuurikasveihin kuuluvissa kasveissa. Lisäksi ihmisen elimistössä sitä muodostuu aminohappojen kuten leusiinin aineenvaihdunnan tuloksena. Isovaleriaanahappo on yksi hien hajun aiheuttavista yhdisteistä. Molekyyli liukenee vain jonkin verran veteen, mutta paremmin orgaanisiin liuottimiin, kuten etanoliin ja dietyylieetteriin.


title: Isovaleriaanahappo

text: Isovaleriaanahappoa voidaan valmistaa hapettamalla katalyytin läsnä ollessa 3-metyyli-1-butanolia ilman avulla. Toinen tapa valmistaa yhdistettä on isobutyylisyanidin hydrolyysi.


title: Isovaleriaanahappo

text: Yhdistettä käytetään hajusteina käytettävien esterien sekä eräiden lääkeaineiden synteesissä.


title: Suulajärven lentokenttä

text: Suulajärven lentokenttä oli jatkosodan aikainen sotilaslentokenttä Karjalankannaksella Suulajärven luoteispuolella, joka kuului Lentorykmentti 3:n vastuualueeseen. Hiekkapohjainen kenttä oli Asemasodan aikana Lentolaivue 24:n tukikohta. Ilmavoimien organisaatio muutoksien yhteydessä vuosina 1942-1943 Suulajärven merkitys alkoi sotilaskenttänä kasvaa.


title: Suulajärven lentokenttä

text: Myös Radiotiedustelua kehitettiin samanaikaisesti ilmavoimien organisaatio muutoksien yhteydessä. Lokakuussa 1942 perustettiin Radiopataljoonan yhteyteen Radiokomppania, jonka kolmesta joukkueesta yksi sijoitettiin Suulajärven Kettulaan.


title: Suulajärven lentokenttä

text: Lentorykmentti 3:n Lentolaivue 24 silloinen komentaja everstiluutnantti Gustaf Erik Magnusson ryhtyi osittain oma-aloitteisesti alaistensa ja muiden puolustushaarojen kanssa kehittämään keskitettyä johtojärjestelmää, ilmavalvontaa ja yhteistyötä Kannaksen maavoimien kanssa.


title: Suulajärven lentokenttä

text: Uudistuksen yhteydessä Lentorykmentti 3:n esikunta siirrettiin lähemmäksi maavoimien joukkojen etulinjaa Suulajärvelle. Rykmentille rakennettiin komentopaikka ""kippari"", joka varustettiin kaikkien rykmenttien alueella olevilla lentoyksiköiden radioverkkojen kuuntelupisteillä. Näin Suulajärveltä voitiin johtaa laivueiden torjuntalentoja. Komentopaikasta oli myös suora puhelinyhteys jokaisen rykmentin lentoyksikköön ja tärkeimpiin ilmavalvontakeskuksiin. Radiokomppania puolestaan toimitti tietoja kipparille.


title: Suulajärven lentokenttä

text: Marsalkka Mannerheim vieraili kentällä 27. toukokuuta 1943 onnittelemassa Lentolaivue 24:n henkilökuntaa sen saavutettua 500 ilmavoittoa 9. toukokuuta mennessä.


title: Navarin (1891)

text: Navarin () oli 1896 valmistunut Venäjän keisarikunnan laivaston pre-dreadnought-taistelulaiva. Alus upposi 28. toukokuuta 1905 Tsushiman meritaistelussa.


title: Navarin (1891)

text: Alus tilattiin Kaleeritelakalta Pietarista. Sen köli laskettiin 31. toukokuuta 1890 ja alus laskettiin vesille 20. lokakuuta 1891. Alus otettiin palvelukseen kesäkuussa 1896.


title: Navarin (1891)

text: "Navarin" liitettiin valmistuttuaan Itämeren laivastoon ja se aloitti elokuussa 1896Välimeren purjehduksen, jonka aikana se vieraili muun muassa Kreikassa Pireuksen satamassa 1. lokakuuta.


title: Gunnar L. Stenbäck

text: Gunnar Ludvig Stenbäck (31. lokakuuta 1880 Helsinki – 2. helmikuuta 1947 Helsinki) oli suomalainen venesuunnittelija ja laivanrakennuksen diplomi-insinööri. Stenbäck on erityisesti tunnettu Hai-veneestä, jonka hän suunnitteli vuonna 1931.


title: Gunnar L. Stenbäck

text: Gunnar Stenbäck kuului isänsä puolelta Stenbäckin ja äitinsä puolelta Arppen sukuun. Hänen vanhempansa olivat professorin arvonimen saanut lääkäri Mathias Gustaf Joachim Stenbäck ja Elin Sofia Amalia Arppe, teollisuusmies Nils Ludvig Arppen tytär. Stenbäck kirjoitti ylioppilaaksi vuonna 1898 ja valmistui filosofian kandidaatiksi vuonna 1904. Hän suoritti laivanrakennusinsinöörin tutkinnon Göteborgin Chalmersin teknillisessä oppilaitoksessa vuonna 1903. Uransa alkuvaiheessa hän työskenteli Yhdysvalloissa, missä hän toimi suuren laivatelakan piirtäjänä. Palattuaan Suomeen hän perusti teknisen toimiston, joka erikoistui purjeveneiden suunnitteluun ja varustukseen. Hän oli Helsingin merikoulun laivanrakennuksen opettajana vuosina 1906–1916 sekä Gunnar L. Stenbäck Ab:n toimitusjohtajana 1915–1928. Hän tuli tunnetuksi erityisesti amerikkalaisen mittasäännön mukaisien veneiden suunnittelusta.


title: Gunnar L. Stenbäck

text: Stenbäck osallistui vuoden 1912 kesäolympialaisiin 6mR veneellä Finn II ja päätyi 5. sijalle. Muut miehistöjäsenet olivat Torsten Sandelin ja Ernst Estlander.


title: Gunnar L. Stenbäck

text: Stenbäck toimi myös Turun Veneveistämön edustajana Helsingissä ja moni hänen konstruktioistaan rakennettiin Turussa. Kansainvälisen säännön mukaan Stenbäck suunnitteli Sinebrychoffin pokaalia varten 8mR-tyyppisem Najan, joka myös voitti palkinnon. Stenbäck oli itse ruorimiehenä. Kansainväliseen kutosluokkaan Stenbäck suunnitteli kaiken kaikkiaan 17 venettä. Stenbäckin suurin merkitys on insinööri Erik Nummelinin ja Helsingfors Segelsällskapetin aloitteesta lähteneen Hai-veneen suunnittelu. Tavoitteena oli synnyttää kotimaisista rakennusaineista rakennettava edullinen yksityyppivene, jonka rakentaminen onnistuisi myös amatööreiltä. Hai-luokasta tuli pitkäikäinen, ja monta sataa venettä on rakennettu vuodesta 1931 lähtien. Hai-vene oli pitkään Suomen suurin purjeveneluokka, kunnes H-vene syrjäytti Hain 1960-luvun loppupuolella suurimpana luokkana.


title: Gunnar L. Stenbäck

text: Venesuunnittelijauransa ohella Stenbäck oli aktiivinen NJK:ssa, Suomen Purjehtijaliitossa sekä Skandinavian purjehtijaliitossa. Stenbäckin aloitteesta Kultapokaali siirrettiin kansainväliseksi kutospurjehduksen palkinnoksi. Hänet palkittiin mm. NJK:n kultaisella ansiomerkillä sekä Suomen Purjehtijaliiton ansiomerkillä. Hän suunnitteli NJK:n kerholipun, jossa valkoinen risti on sinisen keskellä ja kerhon embleemi on vasemmassa yläkulmassa. Täten Stenbäck tuli luoneeksi mallin kaikkien Suomen pursiseurojen lipuille.


title: Otto Nordenskjöld

text: Nils Otto Gustaf Nordenskjöld (6. joulukuuta 1869 Hässleby – 2. kesäkuuta 1928 Göteborg) oli ruotsalainen geologi, maantieteilijä ja tutkimusmatkailija. Hän oli Göteborgin korkeakoulun professori vuodesta 1905, Göteborgin kauppakorkeakoulun rehtori vuodesta 1923. Nordeskjöd teki vuosina 1901–1903 Etelämantereelle tutkimusmatkan, jonka yhteydessä retkikunta talvehti jäätiköllä ja keräsi runsaan tieteellisen aineiston. Retkikunnan laiva "Antarctic" upposi jäihin, mutta uruguaylainen kauppalaiva pelasti sen jäsenet.


title: Otto Nordenskjöld

text: Otto Nordenskjöldin eno oli tutkimusmatkailija Adolf Erik Nordenskiöld, jolle hän oli etäistä sukua myös isänsä puolelta.


title: Otto Nordenskjöld

text: Nordenskjöldin mukaan on nimetty muun muassa seuraavat paikat:


title: Fornebun lentoasema

text: Fornebun lentoasema (IATA: FBU, ICAO: ENFB) oli Oslon ja Norjan tärkein kansainvälinen lentoasema vuodesta 1939 vuoteen 1998. Gardermoenin lentoasema korvasi Fornebun aseman, joka suljettiin ja jonka aluetta on sittemmin muutettu muuhun käyttöön.


title: Fornebun lentoasema

text: Lentoasema sijaitsi Fornebussa Bærumissa, 8 kilometriä lounaaseen Oslon keskustasta. Asemalla oli kaksi kiitotietä, 2 370 metrin pituinen 06/24 ja 1 800 metrin pituinen 01/19. Aseman kapasiteetti oli 20 lentokonetta. Vuonna 1996 asemaa käytti yhteensä lähes 171 000 lentoa ja lähes 10,1 miljoonaa matkustajaa. Asema toimi solmukohtana (hub) lentoyhtiöille SAS, Braathens SAFE ja Widerøe. Vuonna 1996 ne ja 21 muuta lentoyhtiötä lensivät yhteensä 28:aan ulkomaiseen kohteeseen. Terminaalien ja kiitoteiden rajallisen kapasiteetin vuoksi mannertenväliset ja tilauslennot käyttivät Gardermoenin lentoasemaa.


title: Navy Sailing

text: Navy Sailing on Merivoimien kilpapurjehdusjoukkue Melges 24 -veneluokassa. Joukkueessa on neljä purjehtijaa: Aleksi Lehtonen, Thomas Hacklin Mika Malm ja Kim Westman.


title: Navy Sailing

text: Lehtonen ja Malm sijoittuivat Kansanveneen Suomen mestaruuskilpailuissa hopealle vuonna 2012


title: Navy Sailing

text:
Westman kuului venekuntaan, joka voitti toistaiseksi ainoan sotilaspurjehduksen suomalaiskultamitalin vuonna 2001 Victoriassa Kanadassa
ja hopeaa vastaavissa kilpailuissa vuonna 2008 Lehtonen, Malm ja Westman sijoittuivat Sotilaiden maailmankisoissa Rio de Janeirossa 2011 viidennelle sijalle.


title: Navy Sailing

text: Hacklin, Finnjollien Suomen mestari 2012 voitti Lehtosen kanssa Mestareiden mestari -kilpailun vuonna 2012.


title: Navy Sailing

text: Melges 24 on teknisesti vaativa ja kansainvälisesti korkeatasoinen kilpavene. Sen Euroopan ja maailmanmestaruuskilpailuihin osallistuu yli sata venekuntaa. Kymmenesosa kilpailijoista on ammattilaisia.


title: Navy Sailing

text: Kesällä 2013 Navy Sailing -joukkue osallistuu Suomen Melges 24 ranking-sarjan ja SM-kilpailujen lisäksi elokuussa Medemblikissä Hollannissa pidettäviin EM-kilpailuihin. Joukkue osallistuu myös 2014 maailmanmestaruuskilpailuihin Geelongissa, Australiassa sekä edustaa Suomea 2015 sotilaiden olympialaisissa Etelä-Koreassa.


title: Teemu Salminen (jääkiekkoerotuomari)

text: Teemu Salminen (s. 19. heinäkuuta 1976 Hämeenlinna) on jääkiekon SM-liigassa tuomitseva erotuomari. Hän aloitti tuomarina kaudella 2001-2002.


title: Teemu Salminen (jääkiekkoerotuomari)

text: Ennen tuomariuraansa Salminen pelasi jääkiekkoa A-junioritasolle asti.


title: Jussi Leppänen

text: Jussi Leppänen (s. 19. joulukuuta 1980 Joensuu) on suomalainen jääkiekkoerotuomari. Hän aloitti SM-liigan päätuomarina kaudella 2007-2008 ja tuomitsi Liigassa yhteensä 11. kautta ja 462 ottelua lopettaen tuomariuransa kevääseen 2018.


title: Jussi Leppänen

text: Leppäsen tuomariuran huippuhetkiin mahtuivat muun muassa finaalit Lahdessa 2012, pronssiottelu Jyväskylässä 2010 ja legendaariset liigakarsinnat Vaasassa 2009 sekä Liigan ulkoilmaottelu Ilves-Tappara Tampereen Sorsapuistossa 2016.


title: Jussi Leppänen

text: Leppänen palkittiin Mestiksen parhaana tuomarina vuonna 2006 ja hän toimi kevään 2007 ammattituomarina Japanissa. Tämän lisäksi kansainvälistä kokemusta kertyi CHL-otteluista kausilta 2014–2017 ja IIHF:n erotuomarivaihdosta 2014-15 sekä yksittäisistä juniorimaaotteluista. Leppänen ja hänen päätuomariparinsa Tero Toivola tuomitsivat Pelicans-HIFK-ottelussa 26.11.2011, jolloin tehtiin SM-liigan yhden ottelun jäähyennätys, 465 minuuttia.


title: Jussi Leppänen

text: Ennen tuomariuraansa Leppänen pelasi jääkiekkoa B-junioritasolle asti Salossa.


title: Isuzu Bellett

text: Isuzu Bellett 1 500 on henkilöauto. Sitä valmistettiin Japanissa. Merkki/malli oli Suomessa varsin arvostettu, joskin korkeahko hinta -lähes puolitoistakertainen kuplavolkkariin verrattuna- vähensi luonnollisesti myyntimääriä. Automallin tuotantovuodet olivat 1963-1973. Muut japanilaiset autonvalmistajat Suomen automarkkinoilla, vuosina 1965-66 olivat MMM 1966:n mukaan Toyota ja Datsun (Nissan). Tämän lisäksi Suomen markkinoilla oli myös sittemmin kadonnut automerkki PMC.


title: Isuzu Bellett

text: Moottori on 1,5 -litrainen bensiinikone, jonka teho 71 hevosvoimaa 5 000 r/min kierrosnopeudella.


title: Isuzu Bellett

text: Auton omamassa on 930 kg. Korimalli on neliovinen, viidelle hengelle rekisteröitävä sedan. Auton muotoilu oli omalle aikakaudelleen kulmikasta, ja vastaavat automallit tunnettiinkin niinkutsuttuina "kanttimalleina" taikka "tiiliskivinä". Valonheittimet olivat pyöreäkupuisia ja niitä autossa oli neljä kappaletta.


title: Isuzu Bellett

text: Myöhemmin kehiteltiin 1,6 ja 1,8 -litraisilla OHC- ja DOHC-koneilla varusteltuja coupé ja GT (Gran Turismo) -versioita, jotka havaittiin autourheilussa varsin käyttökelpoisiksi, ja näin ollen myös paljon käytetyiksi.


title: Isuzu Bellett

text: Merkin saavuttamaan arvostukseen ja suosioon on luonnollisesti monia syitä. Yksi tärkeimmistä on auton lujuus; Bellett 1500:n kokonaispaino (vm.1965) on 1430kg, mikä on pari sataa kiloa enemmän kuin useimman samankokoisen ajopelin. Paino tarkoittaa paksumpaa peltiä, joten auto ei ollut niin arka läpiruostumiselle, mikä oli tuolloin autojen ykkösvihollinen. Urheilullisuus oli myös valttia; Tekniikan Maailman ilmoituksessa vuonna 1965 kerrotaan, kuinka autossa on "alusta kuin urheiluautossa". 1960-luvun autoilijaa tietenkin kiinnosti myös pakkaskäynnistyvyys: Isuzun saattoi käynnistää myös kammella; veivinreikä löytyi eturekisterikilven takaa. Perusmallin tekniikka oli varsin konservatiivinen, mutta tämäkin nähtiin joskus ansioksi: valurautainen sylinterinkansi ei ollut niin arka ylikuumenemiselle kuin silloin niin modernit alumiiniset.


title: Isuzu Bellett

text: Vuonna 1965 Isuzu Bellett 1500 maksoi 8200 markkaa. Samaan aikaan VW kupla oli alle 5500 mk:n hintainen, eikä Opel Kadett'kaan maksanut kuin 6600 mk. Toyota Corona 1500 maksoi reiut kuusi tonnia, loistoauto Opel Kapitän 14 750 mk ja Mersusta piti pulittaa lähes 20 000.


title: Isuzu Bellett

text: Suomessa Isuzu Bellettiä markkinoi Helkama-konsernin tytäryhtiö Suomen Koneliike Oy, joka myi samaan aikaan myös Alfa Romeo- ja Škoda-autoja. Vuoden 1969 lopussa Bellettiä ja muita Isuzun henkilöautomalleja oli rekisterissä noin 5 500 kappaletta. Vuosina 1970–1972 Bellettejä rekisteröitiin vielä vajaat 600 kappaletta. Isuzun tuonti Suomeen päättyi tehtaan aloitettua yhteistyön yhdysvaltalaisen General Motors -konsernin kanssa. Isuzuja näki liikenteessä vielä pitkään maahantuonnin päätyttyäkin, ja vuoden 1979 lopussa niitä oli rekisterissä vielä reilut 3 000 autoa. Vuoden 1999 lopussa Suomen ajoneuvorekisterissä oli 105 Isuzu Bellettiä.


title: Susan and God

text: Susan and God on vuonna 1940 ensi-iltansa saanut George Cukorin ohjaama draamakomediaelokuva, jonka pääosissa ovat Joan Crawford ja Fredric March. "Susan and God" kertoo kevytmielisestä ja varakkaasta seurapiirihenkilöstä, joka löytää uskonnon. Mutta uskon löytämisen kautta hän kuitenkin alkaa laiminlyödä perhettään...


title: Susan and God

text: "Susan and God" perustuu Rachel Crothersin näytelmään (1937), jonka pohjalta Anita Loos laati käsikirjoituksen. Hunt Stromberg oli elokuvan tuottaja. Metro-Goldwyn-Mayer toimi elokuvan tuotantoyhtiönä ja jakelijana.


title: Susan and God

text: "Susan and God" -näytelmä sai ensi-iltansa 10. huhtikuuta vuonna 1937 New Jerseyn Princetonissa, josta näytelmä siirtyi New Yorkin Broadwaylle Plymouth Theatreen. New Yorkissa näytelmä avattiin 7. lokakuuta 1937; näytelmää esitettiin 288 näytöstä. Tällöin Gertrude Lawrence näytteli Susania.


title: Susan and God

text: MGM osti "Susan and God" -näytelmän oikeudet 75 000 dollarilla alun perin Norma Shearerille. Shearer kieltäytyi roolista, koska ei suostunut näyttelemään 14-vuotiaan tytön äitiä. Greer Garsonia myös harkittiin rooliin ennen kuin roolin sai Joan Crawford.


title: Susan and God

text: Elokuvan tuotanto oli alkanut 10. helmikuuta 1940. Elokuvaa kuvattiin MGM:n studioilla Kalifornian Culver Cityssä ja paikan päällä Kalifornian Arcadiassa 1,1 miljoonan dollarin budjetilla. MGM lainasi Rita Hayworthia "Susan and God" -elokuvaan Columbia Picturesilta. "Susan and God" oli myös Fredric Marchin paluu elokuviin oltuaan puolitoista vuotta teatterissa.


title: Susan and God

text: "Susan and God" sai ensi-iltansa Yhdysvalloissa 7. kesäkuuta vuonna 1940. Isossa-Britanniassa elokuvaa levitettiin nimellä "The Gay Mrs. Trexel". "Susan and God" sai kiitettävän vastaanoton kriitikoilta, mutta ei menestynyt taloudellisesti. Elokuva tuotti yhteensä 1 096 000 dollaria 1 103 000 dollarin budjetista. Yhdysvalloissa elokuva tienasi vain 817 000 dollaria. Ulkomailla elokuva tuotti 279 000 dollaria. "Variety" kehui Crawfordin roolisuoritusta kommentoiden "Joan Crawford antaa vahvan roolin Susanina."


title: Susan and God

text: "Susan and God" julkaistiin DVD:lle 6. huhtikuuta vuonna 2010. Elokuva on saatavilla myös VHS:nä.


title: Raili Raitala

text: Raili Raitala (o.s. Ruutu) on suomalainen näyttelijä. Hän työskentelee Helsingin kaupunginteatterissa ja on tehnyt myös ääninäyttelijän töitä.


title: Suttungr (kuu)

text: Suttungr on yksi Saturnuksen lukuisista kuista. Se kuuluu viikinkiryhmään, jotka kiertävät Saturnusta retrogradisesti eli planeetan pyörimissuuntaan nähden vastakkaiseen suuntaan. Kuun löytämisestä kunnian saivat Brett J. Gladman, John J. Kavelaars, Jean-Marc Petit, Hans Scholl, Matthew J. Holman, Brian G. Marsden, Phillip D. Nicholson ja Joseph A. Burns. He käyttivät kanadalais-ranskalais-havijilaista tähtikaukoputkea Mauna Keassa, Havaijiilla. He löysivät samalla myös seitsemän muuta Saturnuksen kuuta: Tarvosin, Ijiraqin, Thrymrin, Skathin, Siarnaqin, Erriapon ja Mundilfarin.


title: Suttungr (kuu)

text: Suttungria kutsuttiin aluksi nimellä S/2000 S12. Kuun nimi tulee skandinaavien mytologian Suttung-jättiläisestä.


title: Soraya Jiménez

text: Soraya Jiménez Mendívil (5. elokuuta 1977 México – 28. maaliskuuta 2013 México) oli meksikolainen painonnostaja ja olympiavoittaja.


title: Soraya Jiménez

text: Jiménez voitti sarjan 58 kg olympiakultaa Sydneyssä 2000, jolloin naisten painonnosto oli ensimmäistä kertaa mukana olympialaisissa. Yhteistuloksessa hän oli 2,5 kilogrammaa pohjoiskorealaista Ri Song-huita vahvempi. Jiménez oli Meksikon ja ylipäänsä Keski-Amerikan ensimmäinen naisolympiavoittaja. Pan-Amerikan kisoista hän saavutti hopeaa vuonna 2003. Jiménezillä oli terveysongelmia vuosien ajan, kunnes hän kuoli kotonaan Méxicossa sydäninfarktiin 35-vuotiaana 28. maaliskuuta 2013.


title: Thrymr (kuu)

text: Thrymr on yksi Saturnuksen lukuisista kuista. Se kuuluu viikinkiryhmään, jonka jäsenet kiertävät Saturnusta retrogradisesti eli planeetan pyörimissuuntaan nähden vastakkaiseen suuntaan. Kuun löytämisestä kunnian saivat Brett J. Gladman, John J. Kavelaars, Jean-Marc Petit, Hans Scholl, Matthew J. Holman, Brian G. Marsden, Phillip D. Nicholson ja Joseph A. Burns. He käyttivät kanadalais-ranskalais-havaijilaista tähtikaukoputkea Mauna Keassa, Havaijilla. He löysivät samalla myös seitsemän muuta Saturnuksen kuuta: Tarvosin, Ijiraqin, Suttungrin, Skathin, Siarnaqin, Erriapon ja Mundilfarin.


title: Thrymr (kuu)

text: Thrymria kutsuttiin aluksi nimellä S/2000 S9. Kuun nimi tulee skandinaavisen mytologian jättiläisestä, joka varasti Thorin vasaran ja suostui palauttamaan sen vain, jos jumalat antaisivat hänelle vaimoksi kauniin Freijan. Lopulta Thor kuitenkin tappoi Thrymrin.


title: Pedon varjo

text: Pedon varjo ("The Serpent’s Shadow") on Rick Riordanin vuonna 2012 julkaistu nuorten fantasiaromaani. Se on "Kanen aikakirjat" -sarjan kolmas ja viimeinen osa. Kirja on kahden eri henkilön, Carter Kanen ja Sadie Kanen, vuoroin kertoma. Kirja julkaistiin englanniksi 1. toukokuuta 2012. Suomennos julkaistiin vuonna 2013.


title: Pedon varjo

text: Kirjassa Sadie ja Carter etsivät Apepin varjoa jotta he pystyvät tuhoamaan Apepin. Tähän he tarvitsevat apua kauan kuolleena olleen taikuri Setnen apua. Koska Setne tietää Thothin kirjan olinpaikan ja ainoastaan Thotin kirjan avulla he voivat löytää ja tuhota Apepin varjon.


title: Kannusfrankoliini

text: Kannusfrankoliini ("Pternistis bicalcaratus") on kanalintu.


title: Kannusfrankoliini

text: Kannusfrankoliini on 30–33 cm pitkä. Sillä on punaruskea päälaki ja niska ja vaalea silmäkulmanjuova. Alapuolella on voimakasta, mustaa pystyjuovitusta. Pyrstö on tasaisenruskea. Jalat ja nokka ovat vihertävät tai kellanharmaat. Sukupuolet ovat muuten samannäköiset, mutta koiraalla on jaloissaan pienet kannukset.


title: Kannusfrankoliini

text: Kannusfrankoliinin kutsuääni on kaksitavuinen "i-tek". Sen lauluääni on matala "kroarr kroarr", jota se laulaa yleensä hämärässä joltain korkealta paikalta.


title: Kannusfrankoliini

text: Kannusfrankoliineja elää Länsi-Afrikassa Saharan eteläpuolella sekä pohjoisempana Marokossa. Lajin kokonaispopulaatiota ei ole arvioitu, mutta lajin on raportoitu olevan paikallisesti yleinen. Laji on luokiteltu elinvoimaiseksi, mutta sen kannankehitys on laskeva. Marokon kantaa pidetään isolaattina.


title: Kannusfrankoliini

text: Mustafrankoliini pesii avoimissa metsissä, hakamailla, palmuviljelmillä, jokivarsien pensaikoissa ja rehevissä vadeissa. Laji on arka ja sitä on vaikea havaita maassa. Linnulla on tapana yöpyä puissa.


title: Ernest Chapman

text: Ernest William Chapman (11. huhtikuuta 1926 – 21. maaliskuuta 2013) oli australialainen soutaja ja olympiamitalisti.


title: Ernest Chapman

text: Chapman kuului Australian olympiapronssia voittaneeseen kahdeksikkojoukkueeseen Helsingissä 1952. Yhdysvallat ja Neuvostoliitto olivat Australiaa nopeampia, ja neljänneksi soutaneen Ison-Britannian Australia voitti 1,7 sekunnin erolla.


title: Ernest Chapman

text: Chapman kuoli 86-vuotiaana 21. maaliskuuta 2013.


title: Gangut (1890)

text: Gangut () oli vuonna 1894 valmistunut Venäjän keisarikunnan laivaston rannikkopanssarilaiva. Alus upposi ajettuaan karille Suomenlahdella vuonna 1897.


title: Gangut (1890)

text: Alus tilattiin Amiraliteetin uudelta telakalta Pietarista matalamman syväyksen omaavana Imperator Aleksandr II -luokan aluksena ja sen köli laskettiin vuonna 1889. Alus laskettiin vesille lokakuussa 1890 ja se otettiin palvelukseen vuonna 1894.


title: Gangut (1890)

text: Aluksen ainoa kaksitoista tuumainen (305 mm) tykki oli asennettu neljän tuuman panssaroinnilla varustettuun barbetteen ja yhdeksän tuumaiset (229 mm) tykit oli suojattu pääkannen patterikannen panssaroinnilla, mutta kuusi tuumaisia (152 mm) tykkejä ei oltu sijoitettu panssarikannen sisään. 193 jalkaa pitkä ja kahdeksan jalkaa korkea panssarivyö päättyi yhdeksän tuuman laipioihin ja sen päällä oli kaksituumainen panssarikansi.


title: Gangut (1890)

text: "Gangut" upposi osuttuaan kartoittamattomaan kariin vuonna 1897.


title: Kiinan Huippumalli haussa

text: Kiinan Huippumalli haussa on kiinalainen versio Huippumalli haussa -ohjelmasta. KHH on tositelevisio-sarja ja edustaa tyttöjä, jotka haluavat huippumallikssi.


title: Bestla

text: Bestla on yksi Saturnuksen lukuisista kuista. Se kuuluu viikinkiryhmään, jotka kiertävät Saturnusta retrogradisesti eli planeetan pyörimissuuntaan nähden vastakkaiseen suuntaan. Sen löysivät Scott S. Sheppard, David C. Jewitt ja Jan T. Kleyna Subaru-teleskoopilla Mauna Keassa, Havaijiilla 12. joulukuuta 2004.


title: Bestla

text: Bestlaa kutsuttiin alun perin nimellä S/2004 S18. Kuun nimi tulee skandinaavien mytologiasta, jossa Bestla on jättiläinen ja Odinin äiti.


title: These Days (Bon Jovin kappale)

text: "These Days" on yhdysvaltalaisen rockmusiikkia esittävän Bon Jovi -yhtyeen kappale ja single.


title: These Days (Bon Jovin kappale)

text: Kappaleen ovat kirjoittaneet yhtyeen laulaja Jon Bon Jovi ja kitaristi Richie Sambora. Kappaleen sanoitukset käsittelevät ihmisten elämän tavallisia, kuten ymmärretyksi tulemisen, vaikeuksia. Kappale on neljäs raita Bon Jovin vuonna 1995 julkaistulla studioalbumilla "These Days", ja se julkaistiin niin ikään albumin neljäntenä singlenä kappaleiden ”This Ain't a Love Song”, ”Something for the Pain” ja ”Lie to Me” jälkeen.


title: These Days (Bon Jovin kappale)

text: Albumin aiempien singlejulkaisujen tapaisesti ”These Days” oli suuri listahitti Yhdistyneen kuningaskunnan singlelistalla, jossa se nousi korkeimmillaan seitsemännelle sijalle. Muutoin kappaleen menestyminen singlenä oli hyvin vaisua, eikä se tuonut yhtyeelle Top 20-listasijoituksia muissa maissa. Tästä huolimatta kappale on yhtyeen fanien keskuudessa ollut hyvin suosittu sen julkaisusta lähtien, ja yhtye soittaa sitä edelleen kiertueidensa aikana.


title: Farbauti

text: Farbauti on yksi Saturnuksen lukuisista kuista. Se kuuluu viikinkiryhmään, jotka kiertävät Saturnusta retrogradisesti eli planeetan pyörimissuuntaan nähden vastakkaiseen suuntaan. Sen löysivät Scott S. Sheppard, David C. Jewitt ja Jan T. Kleyna Subaru-teleskoopilla Mauna Keassa, Havaijiilla 12. joulukuuta 2004.


title: Farbauti

text: Farbautia kutsuttiin alun perin nimellä S/2004 S15. Kuun nimi tulee skandinaavien mytologiasta, jossa Farbauti on jättiläinen ja Lokin isä.


title: Aníbal Paz

text: Aníbal Luis Paz Piuma (21. toukokuuta 1917 Montevideo – 21. maaliskuuta 2013 Montevideo) oli uruguaylainen jalkapallomaalivahti ja maailman- sekä Etelä-Amerikan mestari.


title: Aníbal Paz

text: Paz kuului Uruguayn jalkapallomaajoukkueeseen, joka voitti maailmanmestaruuden vuonna 1950 voitettuaan loppuottelussa kotikentällään pelanneen Brasilian. Copa Américan Paz voitti Uruguayn kotikisoissa vuonna 1942. Seurajoukkuetasolla Paz pelasi Club Nacional de Footballissa ja voitti seurassa yhdeksän Uruguayn mestaruutta.


title: Aníbal Paz

text: Paz kuoli Montevideossa 95-vuotiaana 21. maaliskuuta 2013.


title: Hati

text: Hati on yksi Saturnuksen lukuisista kuista. Se kuuluu viikinkiryhmään, jotka kiertävät Saturnusta retrogradisesti eli planeetan pyörimissuuntaan nähden vastakkaiseen suuntaan. Sen löysivät Scott S. Sheppard, David C. Jewitt ja Jan T. Kleyna Subaru-teleskoopilla Mauna Keassa, Havaijiilla 12. joulukuuta 2004.


title: Hati

text: Hatia kutsuttiin alun perin nimellä S/2004 S14. Kuun nimi tulee skandinaavien mytologiasta, jossa Hati on jättiläissusi, joka jahtaa Kuuta taivaalla. Kuu on Mundilfarin lapsi ja tarinan mukaan Hati syö Kuun Ragnarökin koittaessa.


title: Montmeló

text: Montmeló on kunta Vallés Orientalin piirikunnassa Barcelonan maakunnassa Kataloniassa Espanjassa.


title: Montmeló

text: Montmeló sijaitsee noin 20 kilometriä Barcelonasta pohjoiseen. Montmelón pinta-ala on 4 km ja kunnassa oli 8 784 asukasta vuonna 2016. Kunnassa sijaitsee Circuit de Catalunya, jolla ajetaan muun muassa Formula 1 ja MotoGP -kilpailuja.


title: Suuralue

text: Suuralue tarkoittaa seuraavia käsitteitä:


title: Otto Henrik Nordenskiöld

text: Otto Henrik (Hindric) Nordenskiöld (1747–1832) oli ruotsalainen meriupseeri, vara-amiraali 1790. Hän johti tosiasiallisesti. Ruotsin laivastoa . Hän oli vastuussa niin sanotusta Viipurin kujanjuoksusta. Nordenskiöld sai Ruotsissa vapaaherran arvon 1815 nimellä Nordenskjöld. Hänen isänsä oli Carl Fredrik Nordenskiöld.


title: Erland Nordenskiöld

text: Nils Erland Herbert Nordenskiöld (1877–1932) oli ruotsalainen kansatieteilijä ja tutkimusmatkailija. Hän oli vuodesta 1913 Göteborgin museon kansatieteellisen osaston intendentti, Göteborgin korkeakoulun kansatieteen professori vuodesta 1924. Hän teki tutkimusmatkoja Etelä-Amerikkaan serkkunsa Otto Nordenskjöldin kanssa, ja tutki erityisesti eteläamerikkalaisia intiaaneja.


title: Erland Nordenskiöld

text: Erland Nordenskiöld oli tutkimusmatkailija Adolf Erik Nordenskiöldin poika.


title: Carl Fredrik Nordenskiöld

text: Carl (Karl) Fredrik Nordenskiöld (1702–1779) oli ruotsalainen sotilas ja taloustieteellinen kirjailija. Hän sai everstin arvon 1762 ja ryhtyi sen jälkeen maanviljelijäksi. Hän omisti Mäntsälässä Alikartanon (Frugård) ja Sipuussa Eriksnäsin kartanon. Hän kokeili perunanviljelystä ja harjoitti tehdas- ja sahaliikettä. Hän oli Ruotsin tiedeakatemian jäsen ja julkaisi luonnontieteellisiä ja taloustieteellisiä kirjoituksia.


title: Halestorm

text: Halestorm on yhdysvaltalainen rock-yhtye, joka perustettiin Pennsylvaniassa vuonna 1998. Yhtye on julkaissut kolme albumia, livealbumin ja 7 EP:tä. Yhtyeen toisen albumin "The Strange Case Of..." kappale "Love bites (So do I)" voitti Grammyn parhaana hard rock/metal -kappaleena helmikuussa 2013. Yhtyeen keulakuva on laulajakitaristi Elizabeth "Lzzy" Hale.


title: Eugénie Le Sommer

text: Eugénie Le Sommer (s. 18. toukokuuta 1989 Grasse, Ranska) on ranskalainen jalkapalloilija.


title: Eugénie Le Sommer

text: Le Sommer on edustanut Ranskan naisten maajoukkuetta helmikuusta 2009 lähtien. Hän on pelannut yhteensä 110 maaottelua ja tehnyt niissä 47 maalia. Le Sommerin seurajoukkue on Olympique Lyonnais, jossa hän on voittanut viisi Ranskan mestaruutta sekä kaksi naisten mestarien liigan mestaruutta.


title: Eugénie Le Sommer

text: Le Sommer on pelannut Ranskan naisten maajoukkueessa MM-kilpailuissa 2011 ja 2015, olympialaisissa 2012 sekä vuosien 2009 ja 2013 EM-kilpailuissa. Vuoden 2012 olympialaisissa hän teki yhden maalin. Vuoden 2013 EM-kilpailujen alkulohko-otteluissa hän teki kaksi maalia ja onnistui maalinteossa myös Tanskaa vastaan pelatun puolivälieräottelun rangaistuspotkukilpailuissa, jonka Ranska kuitenkin hävisi.


title: Heinäkuun monarkia

text: Heinäkuun monarkia () on nimitys Ranskan historiassa vuoden 1830 heinäkuun vallankumouksen ja vuoden 1848 helmikuun vallankumouksen väliselle aikakaudelle, jolloin maan kuninkaana toimi Orléans-sukuinen Ludvig Filip. Ludvig Filipin kuninkuuden katsottiin nojaavan erityisesti varakkaan porvariston tukeen. Parlamentilla oli merkittävämpi asema ja äänioikeus oli laajempi kuin edeltävänä Bourbon-restauraation aikana.


title: Heinäkuun monarkia

text:
Ajan merkittäviä poliittisia johtajia olivat muun muassa kuningasta tukenut François Guizot ja kuninkaan vallan rajoittamista kannattanut Adolphe Thiers. Varsinkin 1830-luku oli poliittisesti levotonta, ja heinäkuun monarkiaa uhkasivat sekä Bourbonien valtaanpaluuta kannattaneet legitimistit että tasavaltalaiset. Heinäkuun monarkiaa seurasi vuoden 1848 myötä Ranskan toinen tasavalta.
Ranskan suuren vallankumouksen luoman valtatyhjiön täytti Napoleon. Hänen valtansa päättyi lopullisesti vuonna 1815 kun hän kärsi tappion Preussin ja Iso-Britannian armeijoille Waterloon taistelussa. Ranskan hallitsijaksi liittoutuneet asettivat vallankumouksen aikana mestatun kuninkaan, Ludvig XVI:n veljen, joka otti hallitsijanimekseen Ludvig XVIII.


title: Heinäkuun monarkia

text: Ludvig XVIII teki hallitsijana eräänlaisen kompromissin. Hän poisti käytöstä Ranskan trikolorin ja otti käyttöön Bourbonien liljalipun, mutta antoi perustuslaillisen asiakirjan. Asiakirjan mukaan kansalaisilla oli oikeusistuimissa samat oikeudet, julistettiin uskonnollista suvaitsevaisuutta ja perustettiin edustajainkokous. Edustajainkokous sai päättää verotuksesta. Tämä kaikki oli paljon enemmän kuin oli ollut ennen vuoden 1789 vallankumousta ja rauhoitti edistysmielistä yläluokkaa. Toisaalta se rauhoitti myös konservatiiveja, joiden mielestä nyt oli vältetty kansanvallan mukanaan tuoma kaaos.


title: Heinäkuun monarkia

text: Asiat sujuivat hyvin vuoteen 1820. Tuolloin murhattiin kruununperillinen, Charles Ferdinand, Berryn herttua. Vastatoimina hallitus asetti voimaan sensuurin ja muutti vaalilakia. Pääministeriksi tuli äärikonservatiivinen Joseph de Villèle. Hän oli kiinnostunut enimmäkseen talouspolitiikasta ja sai taitavalla politiikallaan mielialat rauhoittumaan. Hallituksessa näytteli merkittävää osaa varakreivi Francois René de Chautebriand, joka konservatiivisuuntauksen ollessa äärimmillään sai aikaan Ranskan intervention Espanjaan vuonna 1823. Espanjalaiset olivat syösseet vallasta vihaamansa kuninkaan.